Pelabur asing jual saham 9 minggu berturut-turut : MIDF Research

Pelabur asing dilaporkan menjual saham selama sembilan minggu berturut-turut di Bursa Malaysia, menurut MIDF Research.

Memetik laporan BH, firma penyelidikan itu berkata aliran keluar asing bersih berkurangan kepada RM189.4 juta berbanding RM443.8 juta pada minggu sebelumnya.

Dalam Laporan Aliran Dana bagi minggu berakhir 16 Jun 2023, MIDF Research berkata pelabur asing adalah penjual bersih pada sepanjang minggu terbabit kecuali pada hari Isnin apabila mereka memilih kaunter seperti Maybank (RM17.7 juta), RHB Bank (RM8.6 juta) dan YTL Corporation (RM8.5 juta).

Tiga sektor utama yang mencatatkan aliran masuk asing bersih ialah pengangkutan dan logistik (RM103.9 juta), pembinaan (RM28.4 juta) serta produk dan perkhidmatan pengguna (RM14.3 juta).

Dalam pada itu, tiga sektor utama yang mencatatkan aliran keluar asing bersih ialah perkhidmatan kewangan (RM141.4 juta), perladangan (RM60.1 juta) serta produk perindustrian dan perkhidmatan (RM50.4 juta).

Dalam pada itu, MIDF Research berkata pelabur asing terus menjadi pembeli bersih ekuiti Asia untuk minggu ketujuh berturut-turut dengan belian bersih sebanyak AS$3.04 bilion.

“Satu-satunya negara yang mencatatkan aliran keluar ialah Indonesia, Thailand dan Malaysia,” katanya.

Menurut MIDF Research, pelabur institusi tempatan kekal sebagai pembeli bersih untuk minggu ketiga berturut-turut sebanyak RM81.2 juta.

Setakat ini, institusi tempatan telah menjadi pembeli bersih ekuiti domestik selama 18 daripada 24 minggu, dengan jumlah aliran masuk bersih sebanyak RM3.20 bilion.

Pada masa sama, peruncit tempatan kekal sebagai pembeli bersih untuk minggu keempat berturut-turut selepas membeli RM108.3 juta saham dengan jumlah belian bersih setakat ini sebanyak RM418.2 juta.

Dari segi penyertaan, MIDF Research berkata terdapat peningkatan dalam purata volum dagangan harian (ADTV) secara keseluruhan dalam kalangan pelabur runcit (13.7 peratus), institusi tempatan (15.1 peratus) dan warga asing (46.5 peratus).


Dakwaan lelaki bersenjata masuk Lahad Datu sedang disiasat ESScom

Kawalan Keselamatan Khas Pantai Timur Sabah (ESSCom) sedang menyiasat dakwaan lebih 10 lelaki bersenjata dipercayai warga Filipina menyusup masuk ke Lahad Datu di sini melalui perairan Tambisan.

Komander ESSCom DCP Hamzah Ahmad ketika dihubungi Bernama berkata laporan itu masih dalam siasatan, menurut laporan Bernama.

“Ketika ini keadaan di kawasan Zon Selamat Timur Sabah (ESSZone) baik dan terkawal,” katanya ringkas melalui aplikasi Whatsapp hari ini.

Menurut sumber, Bernama difahamkan seorang lelaki mendakwa melihat lebih 10 individu mencurigakan berpakaian celoreng serta bersenjata masuk ke Sabah melalui perairan Long Patau, Tambisan pada minggu lepas.

Lelaki berkenaan juga mendakwa kesemua individu itu dipercayai warga Filipina berdasarkan perbualan menggunakan bahasa Suluk.


UMNO tak harap bantuan luar hadapi PRN Melaka: Mohamad

Timbalan Presiden UMNO Datuk Seri Mohamad Hasan tidak menolak parti tersebut tidak akan bekerjasama dengan mana-mana parti lain untuk menghadapi Pilihan Raya Negeri (PRN) Melaka dan akan bertanding secara solo.

Mohamad berkata UMNO tidak boleh mengharapkan bantuan luar dan perlu membina kekuatan sendiri dalam mengharungi PRN Melaka nanti, namun lebih penting untuk jentera parti mempersiapkan persediaan yang rapi dalam mendepani musuh politik mereka.

“Jangan kita harapkan bantuan luar untuk kita menang. Mesti bina kekuatan dalaman sendiri,” katanya lapor Bernama.

Terdahulu, beliau mengadakan perjumpaan dengan jentera UMNO Melaka semalam.

Hadir sama Pengerusi Badan Perhubungan UMNO Melaka Datuk Seri Ab Rauf Yusoh dan Setiausaha Agung UMNO Datuk Seri Ahmad Maslan.

Ditanya mengenai kesediaan Perikatan Nasional (PN) Melaka untuk berunding dengan UMNO bagi mengelakkan pertembungan tiga penjuru pada PRN tersebut, Mohamad berkata ia terpulang kepada UMNO Melaka namun perkara tersebut perlu mendapat restu di peringkat pusat terlebih dahulu.

“Itu terpulang kepada UMNO Melaka dan (UMNO) Melaka akan cadang kepada (UMNO) Pusat sebab (UMNO) Melaka tak boleh buat keputusan sendiri.

“Mesti dapat kelulusan, mesti dapat sanction daripada (UMNO) Pusat. Kalau (UMNO) Pusat kata ‘okay’ maka bolehlah (untuk bekerjasama dengan PN Melaka),” katanya.

Beliau berkata jentera parti di peringkat pusat daerah mengundi (PDM) telah diarah untuk mengadakan gerak kerja mulai esok bagi menghadapi PRN Melaka.

Dalam pada itu, Mohamad berkata keahlian Ahli Dewan Undangan Negeri (ADUN) Sungai Udang Datuk Seri Idris Haron dan ADUN Pantai Kundur Datuk Noor Azman Hassan terlucut dengan sendirinya selepas berada sepentas bersama pembangkang.

Beliau berkata perkara itu termaktub dalam pindaan perlembagaan parti yang dibuat pada Perhimpunan Agung UMNO tahun lepas.

Sementara itu, Ahmad berkata surat pemakluman mengenai pengguguran keahlian akan diserahkan kepada Idris dan Noor Azman dalam masa terdekat.

Ab Rauf yang juga Speaker DUN Melaka hari ini mengumumkan Yang Dipertua Negeri Melaka Tun Mohd Ali Rustam bersetuju untuk membubar Dewan Undangan Negeri Melaka (DUN) Melaka pada 4 Okt.


Selepas paling tadah dari Bersatu, Hajiji bakal hilang kerusi KM pula

Barisan Nasional (BN) dijangka bekerjasama dengan Parti Warisan Sabah (Warisan) dan beberapa Ahli Dewan Undangan Negeri (ADUN) parti kecil lain untuk menawarkan kerajaan negeri baharu, menggantikan kerajaan Gabungan Rakyat Sabah (GRS).

Pada masa sama, Parti Kesejahteraan Demokratik Masyarakat (KDM) yang mempunyai tiga ADUN, turut mengikut jejak 18 ADUN UMNO menarik sokongan kepada GRS dan Ketua Menteri (KM) Datuk Seri Hajiji Noor.

“Saya, Peter Anthony, Presiden KDM dan ADUN Melalap, bersama Juil Nuatim (ADUN Limabahau) dan Datuk Wetrom Bahanda (ADUN Bandau) percaya ADUN Sulaman Datuk Seri Hajiji Noor kekurangan majoriti untuk menjadi Ketua Menteri,” katanya dalam kenyataan malam tadi.

Peter, yang pernah menjadi Naib Presiden Parti Warisan, memetik Perlembagaan Negeri Sabah yang menyatakan bahawa seorang KM harus menjadi pemimpin parti yang mendapat majoriti kerusi semasa pilihan raya negeri (PRN).

Beliau seterusnya berkata di bawah Perkara 7(1) Perlembagaan Negeri Sabah, Hajiji sepatutnya meletakkan jawatan serta-merta.

Setakat ini, Hajiji mendapat sokongan daripada 15 bekas ADUN Bersatu; masing-masing tujuh daripada Parti Bersatu Sabah (PBS) dan Pakatan Harapan (PH), enam daripada Parti Solidariti Tanah Airku, masing-masing seorang daripada Pakatan Harapan Rakyat Sabah, Parti Progresif Sabah dan PAS Sabah.

Bagaimanapun difahamkan, ADUN PH juga akan memberi sokongan kepada BN dan Warisan membentuk kerajaan negeri baharu, sesuai dengan kerjasama ketiga-tiga parti itu dalam Kerajaan Persekutuan.

Tujuh ADUN PH ialah Datuk Christina Liew (Api-Api); Datuk Fung Ming Poon (Tanjung Papat); Datuk Ewon Benedick (Kadamaian); Phoong Jin Zhe (Luyang); Jannie Lasimbang (Kepayan); Tan Lee Fatt (Likas); dan Peto Galim (Inanam).

Ewon yang mewakili UPKO kini adalah Menteri Pembangunan Usahawan dan Koperasi setelah menang Parlimen Penampang pada Pilihan Raya Umum Ke-15 (PRU-15) lalu.

Bagaimanapun, pada sidang media sebelum UMNO dan KDM menarik sokongan terhadap GRS dan Hajiji, ketujuh-tujuh ADUN PH itu dalam kenyataan bersama menafikan memberi sokongan kepada mana-mana pihak.

Terdahulu, dalam sidang media khas malam tadi, Pengerusi BN Sabah Datuk Seri Bung Moktar Radin menegaskan bahawa kerjasama asas di bawah payung longgar GRS dilakukan antara BN Sabah, Perikatan Nasional (PN) dan PBS pada PRN 2020 apabila mereka mengalahkan Warisan dan PH.

Menurutnya Hajiji dipilih sebagai KM kerana ketika itu beliau adalah Pengerusi Bersatu Negeri Sabah di bawah PN.

“Apabila beliau memutuskan untuk meninggalkan Bersatu (pada 8 Disember 2022), keseluruhan kerjasama berakhir,” kata Bung Moktar yang juga Ahli Parlimen Kinabatangan dan ADUN Lamag.

Selain itu, beliau berkata Hajiji dan GRS telah melanggar kerjasama dengan BN dengan memecat ADUN Usukan daripada UMNO Sabah Datuk Seri Salleh Said Keruak sebagai pengerusi cabang pelaburan negeri Qhazanah Sabah Berhad.

Merujuk kepada Perkara 6(3) dan Perkara 6(7) Perlembagaan Sabah, Bung Moktar berkata Hajiji mengelirukan rakyat dan Pendaftar Pertubuhan (ROS) dengan mengatakan beliau adalah ahli GRS secara langsung.

“Ini bertentangan dengan Perlembagaan Negeri yang mewajibkan Ketua Menteri daripada parti yang mempunyai majoriti tertinggi di DUN.

“Kami meminta Yang Di-Pertuan Sabah melihat kedudukan Hajiji sebagai Ketua Menteri dan kesahihannya mengikut Perlembagaan Negeri,” katanya.

Bung berkata Hajiji juga tidak membincangkan rancangan untuk rombakan Kabinet yang diumumkan awal Jumaat seperti yang diperlukan di bawah kerjasama antara GRS dan BN Sabah.

Keputusan menarik diri, tambahnya, melibatkan 17 ADUN dan bekas ADUN Parti Bangsa Malaysia Datuk Mohammadin Ketapi.

Bagaimanapun, tanpa menamakan sesiapa, beliau mengakui sekurang-kurangnya lima ADUN UMNO masih belum menyokong langkah menarik balik sokongan terhadap GRS dan Hajiji.

“Kami masih berbincang dengan mereka kerana ini adalah keputusan melibatkan parti dan bukannya individu,” katanya.

Bagaimanapun, beliau berkata parti itu tidak akan teragak-agak untuk mengambil tindakan terhadap sesiapa sahaja yang tidak mengikut keputusan parti.


Muhyiddin stabil, dibenar bertugas semasa dirawat

Keadaan Perdana Menteri Tan Sri Muhyiddin yang sedang dirawat di hospital kini berada dalam keadaan stabil, kata kenyataan Pejabat Perdana Menteri hari ini.

Kenyataan itu juga berkata tiada bukti menunjukkan masalah tumor lama yang dihidapi Muhyiddin berulang, ia selepas beliau dimasukkan ke hospital pada 30 Jun lalu bagi menerima rawatan akibat jangkitan pada sistem penghadaman.

“Atas nasihat pasukan doktor, beliau kini berada di hospital untuk terus mendapatkan rawatan antibiotik intravena.

“Keadaan beliau adalah stabil dan bertambah baik serta dibenarkan bertugas semasa dalam rawatan,” kata kenyataan itu.

Menurut Pejabat Perdana Menteri, Muhyiddin yang dijangka dibenarkan keluar dari hospital dalam tempoh beberapa hari lagi turut mengucapkan terima kasih kepada orang ramai yang mendoakan kesihatan beliau.


India sekat eksport: Harga produk berasaskan gandum dijangka naik

Harga produk berasaskan gandum dijangka melonjak susulan tindakan India menyekat eksport bahan mentah itu ke pasaran global, termasuk Malaysia, sekali gus bakal menyumbang kepada kenaikan kadar inflasi dunia.

Langkah yang dilaksanakan bagi melindungi kepentingan pasaran domestik India itu juga dilihat menambah tekanan ke atas rantaian bekalan gandum global yang terjejas akibat krisis Russia-Ukraine.

Naib Pengerusi Gerakan Keadilan Monetari Malaysia, Prof Madya Dr Ahmed Razman Abdul Latiff berkata tindakan itu akan menyebabkan barangan tempatan berasaskan gandum akan menjadi lebih mahal, sekali gus boleh menyumbang kepada kenaikan kadar inflasi.

“Situasi ini dijangka akan berterusan beberapa bulan lagi kerana bukan mudah meningkatkan kembali bekalan gandum dengan segera kerana ia bergantung kepada faktor cuaca dan permintaan peringkat domestik serta global.

“Justeru, rakyat Malaysia dinasihat berhemah dalam berbelanja dan mengutamakan barangan tempatan,” katanya memetik laporan BH, hari ini.

India melarang eksport gandum berkuat kuasa serta-merta ketika gelombang haba akibat cuaca panas terik menjejaskan hasil tanaman dan harga tempatan mencecah rekod paras tertinggi.

Harga gandum di India meningkat kepada rekod tertinggi dengan beberapa pasaran mencecah 25,000 rupee (RM1,418) satu tan, berbanding harga sokongan minimum ditetapkan kerajaan 20,150 rupee (RM1,143).

Bagaimanapun, kerajaan India menjelaskan, pihaknya masih membenarkan eksport membabitkan surat kredit sudah dikeluarkan serta atas permintaan negara yang berusaha memenuhi keperluan keselamatan makanan mereka.

Pembeli global mengharapkan negara pengeluar gandum kedua besar di dunia itu untuk bekalan selepas eksport dari wilayah Laut Hitam merudum susulan pencerobohan Russia ke atas Ukraine.

Sebelum penguatkuasaan larangan itu, India menyasarkan untuk mencatat rekod eksport 10 juta tan gandum, tahun ini.

Larangan eksport oleh India itu boleh mengakibatkan harga global melonjak ke paras baharu, sekali gus menjejaskan pengguna miskin di Asia dan Afrika.

Peningkatan harga makanan dan tenaga mendorong inflasi runcit tahunan India melonjak ke paras tertinggi dalam tempoh lapan tahun bulan lalu serta mengukuhkan pandangan ahli ekonomi bahawa bank pusatnya perlu menaikkan kadar faedah secara lebih agresif untuk mengekang harga.

Indonesia sebelum ini turut mengambil langkah menyekat eksport minyak sawit bagi mengekang kenaikan harga komoditi itu, di samping menjaga kepentingan pasaran domestiknya.

Sementara itu, penganalisis ekonomi Universiti Kuala Lumpur (UniKL) Business School, Prof Madya Dr Aimi Zulhazmi Abdul Rashid berkata sesuatu yang tidak menghairankan apabila India menyekat eksport gandum bagi mengawal permintaan dalam negara yang memiliki populasi kedua tertinggi dunia selepas China.

“Susulan peperangan Russia dan Ukraine yang menjejaskan bekalan gandum dengan kedua-dua negara itu membekalkan 30 peratus daripada keperluan dunia, maka tidak mengejutkan India pula mengambil tindakan demi kepentingan domestik.

“Selain kekurangan bekalan, kenaikan harga gandum dunia menyebabkan India sukar memenuhi permintaan negara pengimport, jadi India perlu mementingkan rakyatnya dahulu,” katanya.

Aimi Zulhazmi berkata, wujud juga gangguan imbangan pembayaran antara eksport dan import susulan kenaikan harga barangan termasuk gandum dalam dolar Amerika Syarikat (AS) yang menjurus kenaikan kadar inflasi dunia.

“Kenaikan harga gandum dunia mula memberi kesan kepada harga barang di Malaysia dan dijangka terus memberikan tekanan, apatah lagi ringgit lemah berbanding dolar AS.

“Ia dijangka berterusan kerana perang masih berlaku dan kemusnahan di Ukraine mengambil masa beberapa tahun untuk diperbaiki, itu pun seandainya perang tamat,” katanya.


MetMalaysia keluar senarai lapan kawasan kategori amaran cuaca panas

Lapan kawasan di Semenanjung disenarai dalam kategori tahap satu susulan amaran cuaca cuaca panas yang melanda dengan tiga daripadanya di Pahang.

Kawasan yang tersenarai itu melibatkan negeri Pahang, Kedah, Kelantan dan Johor.

Jabatan Meteorologi Malaysia (MetMalaysia) memaklumkan tiga daerah di Pahang itu membabitkan Pekan, Bera dan Rompin.

Selain itu, amaran cuaca panas tahap satu turut membabitkan dua daerah di Johor iaitu Segamat dan Muar, selain Padang Terap di Kedah, Pasir Mas dan Kuala Krai di Kelantan.

Tiada kawasan di Sabah dan Sarawak disenarai dalam kategori cuaca panas tahap satu.

Status cuaca panas tahap satu atau berjaga-jaga dikeluarkan bagi suhu maksimum harian 35 hingga 37 darjah Celcius yang direkodkan selama tiga hari berturut-turut.

Untuk maklumat terkini status cuaca panas harian, orang ramai boleh merujuk https://www.met.gov.my/iklim/status-cuaca-panas/.


Bersara umur 60 tahun tutup peluang pekerjaan

Peningkatan umur persaraan daripada 55 tahun ke 60 tahun menutup sejuta peluang pekerjaan dalam masa lima tahun terutama kepada para siswazah untuk mendapatkan pekerjaan.

Presiden Persekutuan Majikan-majikan Malaysia (MEF), Datuk Dr Syed Hussain Syed Husman berkata, ramai siswazah dalam kalangan B40 masih tiada kerja walaupun selepas dua hingga lima tahun tamat pengajian.

Perkara ini, menurut Syed Hussain telah berlaku sejak Julai 2013 kerana pekerja yang sepatutnya bersara pada umur 55 tahun meneruskan perkhidmatan mereka untuk lima tahun lagi.

“Apabila umur bersara minimum ditingkatkan dari 55 tahun ke 60 tahun, mereka yang sepatutnya bersara terus berkhidmat untuk lima tahun lagi.

“Ini menutup peluang pekerjaan yang dianggarkan sebanyak 200,000 setahun atau kira-kira satu juta peluang pekerjaan untuk lima tahun,” katanya lapor Sinar Harian.

Selain itu, beliau berkata lagi peluang untuk menyertai perkhidmatan awam juga tidak memberangsangkan kerana kerajaan hanya akan mengambil pegawai baru untuk bidang kritikal.

Peluang pekerjaan untuk siswazah ketika ini, menurut Syed Hussain semakin kritikal berikutan pandemik Covid-19 yang menyaksikan lebih 32,000 peniaga gulung tikar pada tahun 2020.

“Pada tahun lalu lebih dari 107,000 pekerja kehilangan pekerjaan dan untuk tahun ini dianggarkan lebih 40,000 pekerja telah kehilangan pekerjaan,” katanya lagi.

Ujarnya, secara purata dalam setiap 100 peluang pekerjaan yang ditawarkan majikan, 89 peratus adalah untuk pekerja bawahan, tujuh peratus untuk tenaga mahir dan separuh mahir manakala baki empat peratus untuk bahagian pengurusan.


Bantuan kewangan rakyat, peniaga antara rancangan Pelan Pemulihan Negara

Kerajaan senantiasa mengutamakan kesejahteraan rakyat terutamanya bagi mereka yang terkesan akibat kemelut pandemik Covid-19 yang kian menghimpit negara ketika ini.

Menteri Kewangan, Senator Tengku Datuk Seri Zafrul Tengku Abdul Aziz berkata, untuk itu kerajaan menerusi kementeriannya telah mengambil langkah luar biasa bagi memastikan keutamaan mereka didahulukan.

Katanya, menerusi Pelan Pemulihan Negara (PPN) yang dilancarkan oleh Perdana Menteri Tan Sri Muhyiddin Yassin semalam, kementerian kini sedang menyusun langkah dan ada khabar gembira untuk rakyat yang akan diberitahu kementerian kelak.

“Kerajaan sedang mengkaji semula, semua langkah sedia ada dan bantuan tambahan yang boleh dilaksanakan pada fasa kedua sehingga keempat sebaik sahaja perinciannya dimuktamadkan.

“Kementerian Kewangan telah merangka bagi membantu rakyat dan perniagaan yang terkesan, satu langkah yang kita akan kaji sebagai contoh subsidi upah setakat Mei 2021, RM15 bilion telah dibelanjakan dalam program subsidi upah yang memanfaatkan lebih 330,000 majikan serta 2.7 juta pekerjaan.

“Ini menampung 7.1 juta rakyat (di lihat dari sudut purata isi rumah, ini telah dilanjutkan sebulan lagi semua sektor dengan peruntukan sebanyak RM1.5 bilon jadi peruntukan ini berjumlah RM20 bilion,” katanya ketika menjadi panel dalam program Mengupas Pelan Pemulihan Negara di Astro Awani sebentar tadi.

Tambahnya, kementerian sedang mengkaji untuk melanjutkan program ini bagi menyokong sektor sektor yang tidak dibuka sehingga fasa ketiga dan keempat.

“Melalui perbincangan awal di Kementerian, kerajaan sedia menambah peruntukan dalam masa terdekat bagi membantu rakyat dan perniagaan yang terkesan kerajaan perlu utamakan kebajikan rakyat dan kelangsungan perniagaan,” katanya.

Dalam pada itu katanya lagi, Kementerian Kewangan juga sedang mengkaji langkah-langkah yang seterusnya yang boleh diperkenalkan untuk menyokong kelangsungan rakyat dan perniagaan berdepan dengan cabaran bulan-bulan mendatang.

“Insya-Allah sokongan ini diberikan sehingga fasa keempat,” katanya.

PPN yang diumum Muhyiddin dilaksanakan bagi menghadapi cabaran pandemik Covid-19.

Muhyiddin berkata pelan itu diyakini dapat mengembalikan penghidupan harian biasa menjelang akhir tahun termasuk mengadakan semula sesi persidangan Parlimen pada September atau Oktober.

Perdana Menteri berkata pelan itu adalah satu strategi peralihan keluar dari kemelut pandemik Covid-19 merangkumi empat fasa yang akan melibatkan pelan peralihan fasa Perintah Kawalan Pergerakan (PKP) secara berperingkat.


Pemilik kereta banjir dibantu kerajaan dengan Baucar Diskaun Automotif

Baucar Diskaun Automotif Keluarga Malaysia akan diberikan kepada pemilik kenderaan yang ditenggelami banjir baru-baru ini, ia satu inisiatif bantuan yang diperkenalkan kerajaan bagi membantu orang ramai yang terjejas akibat bencana baru-baru ini.

Inisiatif itu diumumkan Menteri Kewangan, Tengku Datuk Seri Zafrul Tengku Abdul Aziz hari ini dan kerajaan meningkatkan dana kepada RM500 juta daripada RM200 juta sebelum ini bagi meringankan beban golongan perusahaan mikro, kecil dan sederhana (PMKS) yang terjejas akibat bencana banjir yang melanda negara.

“Ciri kemudahan ini juga ditambah baik, di mana jumlah pembiayaan maksimum ditambah daripada RM500,000 kepada RM700,000 untuk perusahaan kecil dan sederhana (PKS) dan daripada RM75,000 kepada RM150,000 untuk perusahaan mikro.

“Tempoh pembiayaan maksimum dipanjangkan daripada lima tahun kepada tujuh tahun,” katanya dalam satu kenyataan hari ini.

Selain daripada Kemudahan Bantuan Bencana, Tengku Zafrul berkata, inisiatif Baucar Diskaun Automotif Keluarga Malaysia sehingga RM1,000 kepada warganegara yang layak juga diumumkan untuk pembaikan atau penggantian kenderaan penumpang persendirian termasuk motosikal, trak pikap dan van bertingkap yang rosak akibat banjir.

Katanya, inisiatif itu dilaksanakan menerusi usaha sama antara kerajaan dan syarikat automotif di mana syarikat akan menawarkan diskaun sekurang-kurangnya diskaun 25 peratus bagi kerja pembaikan serta kos tunda kenderaan secara percuma dan kerajaan akan menyediakan baucar diskaun sehingga RM1,000.

“Dalam hal ini, kerajaan mengalu-alukan langkah syarikat Perusahaan Otomobil Kedua Sdn Bhd (PERODUA) dan Proton Holdings Bhd (PROTON) untuk menawarkan diskaun 50 peratus ke atas kos alat ganti.

“PERODUA juga menawarkan upah kerja pembaikan secara percuma. Kerajaan menggalakkan syarikat automotif yang lain untuk turut menawarkan insentif yang lebih baik untuk pelanggannya,” katanya.

Beliau berkata, bagi memanfaatkan baucar diskaun itu, pemilik kenderaan yang rosak akibat banjir, tidak perlu membuat sebarang permohonan, selain boleh menebus baucar berkenaan di pusat servis atau pengedar sah syarikat automotif yang terbabit.

“Pengurangan kos pembaikan dinikmati secara potongan terus daripada kos keseluruhan pembaikan atau kos penggantian kenderaan baharu melalui invois yang akan dikeluarkan oleh pusat servis dan pengedar sah,” katanya.

Setakat ini, hampir 20 syarikat automotif dengan rangkaian lebih daripada 1,000 pusat servis berdaftar di seluruh negara, telah bersetuju untuk menyertai inisiatif Baucar Diskaun Automotif Keluarga Malaysia.

Tengku Zafrul berkata, senarai syarikat yang terbabit bersama dengan pendaftaran pusat servis sah serta bengkel, terutama untuk motosikal akan dikemaskini sepanjang tempoh pelaksanaan.

“Pemilik kenderaan boleh menghubungi syarikat automotif berkenaan untuk mengetahui pusat servis yang berdekatan.

“Tarikh akhir tuntutan inisiatif Baucar Diskaun Automotif Keluarga Malaysia adalah pada 31 Mac 2022 dan pengguna dinasihatkan untuk segera membuat tuntutan dari pusat servis/pengedar sah yang berdaftar bagi mengelakkan sebarang kesulitan,” katanya.

Beliau berkata, dengan inisiatif Baucar Diskaun Automotif Keluarga Malaysia, kerajaan terus komited untuk memastikan bantuan berbentuk holistik kepada Keluarga Malaysia khususnya yang terkesan dengan bencana banjir supaya dapat kembali menjalani kehidupan seperti biasa secepat mungkin.

Senarai Syarikat Automotif:

1. PERODUA

2. PROTON

3. Tan Chong & Sons Motor (Nissan)

4. UMW Toyota Motor

5. Honda Malaysia

6. Mitsubishi Motors Malaysia (MMM)

7. Volvo Car Malaysia

8. TC Euro Cars (Renault)

9. Mercedes-Benz Malaysia

10. BMW Malaysia

11. Sime Darby Motor Group (untuk Ford, Hyundai dan lain-lain)

12. Mazda, Peugeot dan KIA

13. TC Subaru

14. Volkswagen Passenger Cars Malaysia (VPCM)

15. Hong Leong Yamaha Motor Sdn Bhd

16. Boon Siew Honda Sdn Bhd

17. Motosikal Dan Enjin Nasional Sdn Bhd (MODENAS)

18. Mofaz Motorsikal Sdn Bhd

19. KMSB Motors Sdn Bhd (Suzuki)


BN pula tukar calon setelah PN letak Tuan Ibrahim di DUN Cheka

Selepas 24 jam Pengerusi Barisan Nasional (BN) Pahang, Datuk Wan Rosdy Wan Ismail mengumumkan nama calon yang akan bertanding bagi Dewan Undangan Negeri (DUN), nama calon untuk DUN Cheka ditukar pada saat akhir.

Ia dilakukan setelah Perikatan Nasional (PN) meletakkan Menteri Alam Sekitar dan Air yang juga Timbalan Presiden PAS Datuk Seri Tuan Ibrahim Tuan Man sebagai calon di kerusi berkenaan dalam Pilihan Raya Umum Ke-15 (PRU-15) ini.

Sebelum ini, pada PRU-14 lalu, BN meletakkan wakil MCA Lee Ah Wong bertanding di kerusi DUN Cheka. Beliau menang dengan majoriti 202 undi apabila memperoleh 3,475 undi, mengalahkan calon PAS (3,273 undi) dan calon PKR (2,930 undi).

Difahamkan, BN bakal meletakkan calon daripada UMNO di kerusi DUN Cheka supaya mampu memberi saingan kepada Tuan Ibrahim yang turut diuar-uarkan sebagai Menteri Besar (MB) Pahang sekiranya PN menang besar dan mentadbir negeri itu.

Kawasan majoriti Melayu itu dikatakan dapat memberikan laluan mudah kepada Tuan Ibrahim yang dikenali penduduk di situ kerana berasal dari Kampung Batu Balai Jerantut bersempadan kawasan DUN Cheka.

Sebelum ini, Pengerusi PN Pahang, Datuk Seri Saifudin Abdullah berkata calon MB biasanya akan dipilih daripada parti yang mampu memenangi banyak kerusi DUN dalam PRU.

“Kita sudah ada calon Menteri Besar Pahang dan tentunya bukan saya sebagai Pengerusi PN Pahang… itulah cantiknya PN, saya pengerusi parti, Bersatu tidak tanding paling banyak kerusi dan saya bukan calon MB,” katanya.

Untuk rekod, PAS akan bertanding di 24 kerusi DUN Pahang, berbanding Bersatu (13 kerusi) dan Gerakan (lima). Pada PRU-14 lalu BN menang di 25 kerusi, PKR (sembilan) dan PAS (lapan).

Sebelum ini, PKR merancang menukar calonnya di Parlimen Sungai Buloh, Selangor, setelah BN meletakkan Menteri Kesihatan Khairy Jamaluddin di kawasan itu.


114 MP dijemput ke Istana Negara, nama Anwar tiada

Nama Ketua Pembangkang Datuk Seri Anwar Ibrahim yang dikatakan memiliki majoriti sebelum ini tidak berada dalam senarai Ahli-ahli Parlimen (MP) yang dijemput ke Istana Negara pada Khamis.

Daripada 114 nama MP yang dijemput, nama MP Port Dickson sahaja tidak terdapat dalam senarai tersebut, berkemungkinan namanya sudah terkeluar daripada perlumbaan untuk menjadi calon Perdana Menteri (PM).

Beberapa MP UMNO yang ditanya Agenda Daily mengesahkan berhubung jemputan tersebut dan mengesahkan akan hadir mengikut jadual yang diarahkan.

Berkemungkinan jemputan menghadap Yang di-Pertuan Agong tersebut bagi mengesahkan pendirian berhubung Surat Akuan (SD) yang diarah dihantar semalam selepas berakhir tempoh diberikan.

Sementara itu, difahamkan Naib Presiden UMNO, Datuk Seri Ismail Sabri Yaakob mendahului nama calon-calon PM lain, ia termasuk Anwar.

Jemputan tersebut dihantar kepada MP daripada Gabungan Parti Sarawak (GPS), Bersatu, UMNO, MCA, MIC, PAS, dan beberapa parti lain dan MP bebas.

Tiada dalam senarai ialah MP Gua Musang, Tengku Razaleigh Hamzah.

Istana Negara sebelum ini mengadakan pertemuan dengan ketua-ketua parti selepas peletakan jawatan PM Tan Sri Muhyiddin Yassin.

Anwar pada awalnya mendakwa Muhyiddin hilang majoriti di Dewan Rakyat dan begitu teruja untuk menjadi PM walaupun tidak pasti jumlah angka MP menyokongnya.

Untuk rekod, Presiden UMNO Datuk Seri Ahmad Zahid Hamidi bersama 15 MP yang berada dalam kemnya bertindak menarik sokongan terhadap Muhyiddin, ia diketahui umum terdapat pakatan sulit antara Anwar dengan anak muridnya sebelum.

Zahid dan Datuk Seri Najib Razak sebelum ini pernah menghantar surat ke Istana Negara yang berpendirian menarik sokongan terhadap kerajaan Perikatan Nasional dan April lalu juga tular klip audio perbualan mesra Zahid dan Anwar yang sedang merancang komplot.

Pada Isnin, Yang Dipertua Dewan Rakyat Datuk Azhar Azizan Harun menerusi notis bertarikh 17 Ogos meminta 220 ahli Dewan Rakyat menyerahkan satu SD bagi menamakan seorang calon PM.

Notis itu bagi membolehkan seorang daripada mereka yang mempunyai kepercayaan majoriti dilantik sebagai PM susulan peletakan jawatan Muhyiddin yang juga MP Pagoh.


Satu lagi laman Web pengkritik kerajaan didakwa disekat: Laporan

Pihak berkuasa didakwa menyekat satu lagi laman web yang lantang dan mengkritik kerajaan campuran dipimpin Datuk Seri Anwar Ibrahim.

Laporan MalaysiaNow mendakwa laman web, http://weechookeong.com/ yang dikendalikan bekas ahli Parlimen Wangsa Maju, Wee Choo Keong disekat dan tidak boleh diakses untuk dilayari orang ramai.

Wee sebelum ini banyak membuat pendedahan isu hubungan antara perniagaan utama dan ahli politik serta pendedahan tentang rasuah dalam sektor kewangan Malaysia.

Sekatan itu, yang disedari Wee malam tadi, disahkan hari ini melalui mesej daripada hos pelayan yang mengatakan laman sesawang itu disekat oleh Suruhanjaya Komunikasi dan Multimedia Malaysia (SKMM).

“Berdasarkan lampiran, hasil ping ke weechookeong.com menunjukkan alamat IP 175.139.142.25,” katanya dipetik laporan MalaysiaNow.

“Ini bermakna laman sesawang itu telah disekat oleh SKMM.”

Ia menambah bahawa pengguna beberapa penyedia perkhidmatan Internet (ISP) masih boleh mengaksesnya kerana SKMM melaksanakan sekatan secara berperingkat.

Untuk rekod, dua laman portal sebelum ini MalaysiaNow dan Malaysia Today juga dikenakan sekatan apabila tidak boleh dilayari oleh pengguna.


Lepas 4 tahun didakwa, kes Rosmah dibicara esok

Datin Seri Rosmah Mansor, 72 bakal dihadapkan ke Mahkamah Tinggi Kuala Lumpur esok bagi perbicaraan kes pengubahan wang haram dan pengelakan cukai yang dihadapinya, lapor Utusan.

Dalam prosiding sebelum ini, pembelaan diingatkan oleh mahkamah supaya memberi keutamaan kepada kes itu kerana perbicaraan masih belum bermula walaupun selepas empat tahun Rosmah didakwa iaitu pada 4 Oktober 2018.

Kes isteri bekas perdana menteri, Datuk Seri Najib Razak ini juga akan dibicarakan pada 28 Mei dan 30 Jun; 6, 7, 27, 28 dan 31 Julai; 1, 2, 11, 24 dan 25 Ogos serta 7 dan 8 September.

Pada pengurusan kes 23 Mac lalu, Timbalan Pendakwa Raya, Poh Yih Tinn memaklumkan dijangka seramai 15 saksi pendakwaan dipanggil memberi keterangan.

Rosmah yang diwakili peguam, Datuk Geethan Ram Vincent bakal berdepan 12 pertuduhan pengubahan wang haram berjumlah RM7,097,750 serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001 yang boleh dihukum menurut Seksyen 4(1) akta sama.

Bagi pertuduhan berkaitan LHDN, Rosmah didakwa gagal mengemukakan penyata pendapatan bagi tahun taksiran 2013 hingga 2017 kepada Ketua Pengarah Hasil Dalam Negeri pada atau sebelum 30 April 2014, 2015, 2016, 2017 dan 2018.

Rosmah didakwa gagal melakukannya seperti mana yang diperuntukkan oleh Seksyen 77(1) Akta Cukai Pendapatan 1967 dengan tiada sebab munasabah yang bertentangan dengan Seksyen 112 akta sama.

Beliau didakwa melakukan kesalahan itu di Affin Bank Berhad, Cawangan Bangunan Getah Asli, Jalan Ampang di sini, antara 4 Disember 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 dan 1 Mei 2018.

Rosmah juga sedang menunggu rayuan terhadap keputusan Hakim Mohamed Zaini yang menjatuhkan hukuman penjara 10 tahun dan denda RM970 juta atas tiga tuduhan rasuah membabitkan projek solar hibrid bernilai RM1.25 bilion.

Rayuan itu dijadual didengar selama empat hari bermula 11 Julai hingga 14 Julai ini.

Rosmah disabitkan atas pertuduhan meminta rasuah RM187.5 juta dan menerima RM6.5 juta berhubung projek pembekalan dan pemasangan tenaga solar di sekolah luar bandar di Sarawak.


Mat Kilau hanya sekadar filem jika ummah gagal bersatu: PAS

Kesatuan pembangkang dalam membela Ahli Parlimen (MP) Kota Belud daripada Warisan pada sidang Dewan Rakyat perlu diberi perhatian dalam kalangan parti kerajaan sekarang ini.

Setiausaha PAS Selangor Roslan Shahir Mohd Shahir berkata blok pembangkang bersatu suara dalam mempertahankan MP berkenaan, Isnaraissah Munirah Majilis.

“Parti-parti Melayu dalam kerajaan macam mana? Api kebencian, tuduh-menuduh dan serang-menyerang masih hangat dan menebal sesama kita.

“Musuh sebenar kita tidak nampak, keris dan tombak kita hala sesama sendiri,” kata beliau merujuk kepada pertelingkahan dalam kalangan parti kerajaan yang terdiri daripada Barisan Nasional (BN), dan Perikatan Nasional (PN).

Dalam pembentukan kerajaan di bawah Perdana Menteri Datuk Seri Ismail Sabri Yaakob sekarang ini, BN turut diwakili UMNO, MIC dan MCA, manakala PN melibatkan Bersatu, PAS dan Gerakan, selain gabungan parti di Sabah dan Sarawak.

Mengulas lanjut, Roslan berkata Warisan bukan parti komponen Pakatan Harapan (PH) namun gabungan itu bermati-matian membela Isnaraissah.

“Kalau berlarutan kita begini. Pilihan Raya Umum Ke-15, maka menang sorak kampung tergadailah nasib kita. Lihat pembangkang boleh bersatu atas kepentingan bersama.

“Jika gagal diurus juga, tinggallah Mat Kilau sekadar dalam filem, penyatuan ummah dalam kalangan orang Melayu memang mustahil? Sia-sia perjuangan ummah,” katanya.

Isnin lalu (18 Julai 2022), Isnaraissah digantung dua hari daripada menghadiri sidang Dewan Rakyat setelah tidak mengendahkan amaran dikeluarkan Timbakan Speaker Datuk Rashid Hasnon.

Namun, sebelum meninggalkan dewan beberapa MP pembangkang mengepung tempat duduk Isnaraissah bagi menghalang bentara mengiringi MP Kota Belud itu keluar dewan.


Bekas pemain kebangsaan dan tokoh akademik antara calon PN di Kedah

Perikatan Nasional (PN) bakal menampilkan bekas pemain bola sepak kebangsaan dan tokoh akademik sebagai calon mereka pada Pilihan Raya Negeri (PRN) Kedah kali ini.

Menteri Besar Kedah, Datuk Seri Muhammad Sanusi Md Nor mengesahkan pengumuman dua bekas pemain bola sepak serta dua ahli akademik bertaraf profesor sebagai calon PN akan dibuat pada masa terdekat ini.

Jelasnya lagi, kebanyakan calon PN adalah golongan ustaz dan ulama yang mana semua mereka akan diketuai oleh seorang ‘panglima’.

“Musim kedua perpindahan (penggal baharu), kita akan ada dua profesor untuk mewakili kita, player bola ada dah dua, ustaz dan ulama tak payah kira, (memang banyak), dan seorang panglima (akan) duduk di hadapan,” katanya berucap pada Himpunan Munajat Perdana di Dewan Al Hana malam tadi.

Sebelum ini, media melaporkan bekas ketua pasukan bola sepak Kedah, Baddrol Bakhtiar yang juga Ketua Pasukan Sabah FC disebut-sebut sebagai calon PN bagi kerusi Dewan Undangan Negeri (DUN) Gurun.

Terdahulu, Majlis Pengisytiharan Calon-Calon PN Kedah yang dijadual berlangsung hari ini ditangguhkan kepada Rabu depan.

Setiausaha PN Kedah, Musoddak Ahmad, berkata penangguhan itu diputuskan oleh Majlis PN Pusat dan PN Kedah dalam mesyuarat yang diputuskan kelmarin (Rabu).

Katanya, perubahan tarikh berkenaan tiada kaitan dengan dakwaan terdapat perubahan calon PAS pada saat akhir susulan kes pendakwaan membabitkan Muhammad Sanusi pada Selasa lalu.

Untuk rekod, Kedah memiliki 36 kerusi Dewan Undangan Negeri yang mana PN menguasai 21 daripadanya sebelum DUN dibubarkan 28 Jun lalu.


Kena mati dulu baru boleh jumpa bapa

Kisah sedih seorang siswazah, Aida Najwa yang tidak sempat berbakti buat kali terakhir kepada orang tuanya kerana tidak dibenar merentas negeri, menjadi tular di media sosial.

Apa lagi dalam catatan Facebooknya pada awal pagi Khamis, dia kecewa dengan kebiadaban anggota polis ketika dia memohon permit rentas negeri.

“Tapi yang aku dapat hanyalah perli manusia yang tak memahami,” dakwanya yang tidak dibenar merentas negeri kerana bukti tidak mencukupi.

Ianya bermula apabila dia yang tinggal di Kuala Lumpur menerima panggilan telefon daripada ayahnya di Nilai yang meminta dihantarkan ke hospital untuk membetulkan tapak dialisis.

“Hari Sabtu Abah call. Abah kata ‘Along, tolong hantar abah pergi hospital. Abah kena betulkan tapak dialisis. Jarum tu dah tercabut. Pusat dialisis ni tak boleh buat dialisis.

“Aku pun kata ok. Sebab aku ada kat KL, so aku kena la pergi mohon interstate travel dari polis. Aku sampai je pondok polis, polis tanya ‘Cik nak pergi mana?’,” kata Aida yang membawa bersama bukti berupa surat dialisis, salinan kad pengenalan dan kad orang kelainan upaya bapanya kepada polis pada 17 April lalu.

Aida bagaimanapun tidak dapat menunjukkan surat rujukan bapanya untuk ke hospital.

“Ok lepas tu polis tanya ‘selalu siapa hantar dan amik?’ Aku cakap makcik saya. Then polis cakap ‘habis tu makcik mana? Dah mati?’ Allah je tahu rasa hati macam mana. Kau dah la taknak bagi orang rentas negeri walaupun bagi aku, tu satu kecemasan.

“Pastu soalan pun nak tanya dengan biadab. Aku cuba sabar sebab aku kat balai polis. Kang apa apa, susah. Aku pun cakap ‘makcik saya ada kecemasan jadi dia balik kampung. Jadi dia minta saya tolong minggu ni’.

“Aku tolong Abah pun bukan selalu. Memang selalu makcik yang hantar dan ambil Abah dari pusat dialisis tu. Sekali sekala bila aku free and nak ringankan beban dia, polis tak lepaskan. Itu Abah kandung aku. Bukan orang lain. Memang patutnya jadi tanggungjawab aku adik beradik untuk jaga Abah. Tapi yang aku dapat hanyalah perli manusia yang tak memahami,” tulis Aida lagi.

Katanya, selepas berbincang dan merayu dia bagaimanapun tidak dibenarkan untuk merentas negeri atas alasan bukti tidak cukup.

Aida berkata, seminggu kemudian dia akhirnya dapat juga berjumpa dengan bapanya, itupun dalam keadaan roh sudah terpisah dari jasad.

“Dapatlah aku jumpa Abah yang dah kaku. Yang roh dah terpisah dari jasad. Yang tak mampu bercakap dan bergelak ketawa lagi. Yang dibalut dengan kain serba putih dari hujung kaki hingga ke hujung kepala. Memang aku tahu jodoh ajal semua Allah dah tentukan.

“Cuma aku sedih sebab tak dapat nak ada dengan Abah di saat saat akhir dia. It would be different if I have met him last week,” katanya yang berharap ada pertimbangan tertentu diberikan pihak berkuasa bagi kes-kes sepertinya.


Larangan terhadap MB Kedah: PH-BN bawa landskap politik lapuk

Tindakan kerajaan Pakatan Harapan-Barisan Nasional (PH-BN) membelakangi pemimpin kerajaan negeri yang berbeza parti politik adalah bertentangan dengan semangat federalisme.

Pesuruhjaya PAS Kedah, Datuk Ahmad Yahaya berkata amalan sedemikian dianggap tempang, lebih-lebih lagi kerajaan sekarang mahu dikenali sebagai Malaysia Madani.

Ahmad yang juga Ketua Dewan Ulama PAS Pusat berkata, tindakan seumpama itu jelas mengundurkan negara ke belakang dan bertentangan dengan prinsip dan amalan federalisme.

“Semua pihak harus bersikap profesional dalam konteks pelaksanaan dasar mahu pun program yang melibatkan hubungan dua hala persekutuan dan negeri.

“Apatah lagi dalam perkara berkaitan urus tadbir kerajaan, perbezaan politik harus diketepikan,” katanya dalam satu kenyataan.

Mengulas lanjut, Ahmad yang juga Ahli Parlimen Pokok Sena berharap Kerajaan Malaysia Madani pimpinan Datuk Seri Anwar Ibrahim sewajarnya tidak mengundurkan negara ke landskap politik lapuk.

Beliau menambah, polemik itu dicetus apabila projek Lapangan Terbang Antarabangsa Kulim (KXP) di Kedah cuba disukarkan kerajaan sekarang.

Beliau mengulas kenyataan Menteri Besar Kedah, Datuk Seri Muhammad Sanusi Md Noor yang mendedahkan beliau dihalang daripada terlibat dengan mana-mana program Kerajaan Persekutuan, termasuk Pameran Antarabangsa Maritim dan Aeroangkasa Langkawi 2023 (LIMA 23’).

Malah program Berbuka Puasa Bersama Anak-Anak Kedah di perantauan yang dijadual diadakan di Dewan A, MEAPS Serdang, 9 April ini turut diarah ditarik balik.

Terdahulu, Perikatan Nasional (PN) Kedah mengingatkan kerajaan PH-BN bahawa walaupun LIMA’23 dibiayai Kerajaan Pusat, pameran itu diadakan di Pulau Langkawi yang merupakan jajahan negeri Kedah.

Pengerusi Bersatu Kedah, Datuk Mohd Suhaimi Abdullah berkata larangan itu tidak sepatutnya dilakukan ketika kerajaan PH-BN mengetengahkan konsep madani, tetapi tidak mempraktikkan sepenuhnya.

“Sekiranya benar berlaku, saya rasa tidak adil sebab LIMA’23 walaupun dibiayai Kerajaan Persekutuan, pameran itu dibuat dalam Kedah dan Pulau Langkawi yang merupakan jajahan negeri Kedah,” katanya.


Jangkitan Covid-19 melonjak semula melepasi 22,000, Selangor tertinggi

Jumlah jangkitan Covid-19 dalam tempoh 24 jam sehingga 12 tengah hari tadi meningkat semula dengan kes di lapan negeri yang berada di dalam Fasa Satu, Dua dan Tiga Pelan Pemulihan Negara (PPN) mencatatkan lonjakan tinggi.

Peningkatan ini adalah buat hari kedua berturut-turut setelah mencatatkan 17,672 kes positif pada Isnin lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 22,642 jangkitan baharu direkodkan, berbanding 20,837 kes semalam, menjadikan kumulatif sejak Mac tahun lalu kepada 1,616,244 kes.

Berdasarkan data dikongsi Kementerian Kesihatan (KKM), lapan negeri merekodkan peningkatan, dengan lonjakan tertinggi dicatatkan di Selangor sebanyak 6,325 kes berbanding 4,645 kes semalam.

Negeri lain yang mencatat peningkatan kes Covid-19 ialag Sarawak daripada 1,543 kes semalam kepada 1,667 hari ini; Perak (1,390 kes baharu, 1,242 semalam); Pahang (552 kes baharu, 521 semalam); Kelantan (1,424 kes baharu, 1,422 semalam); Kedah (2,279 kes baharu, 1,772 semalam); Johor (1,832 kes baharu, 1,743 semalam); dan Terengganu (744 kes baharu, 383 semalam).


Haji musim 2022: Keutamaan kepada pemohon tersenarai pada 2020, 2021

Lembaga Tabung Haji (TH) akan memberi keutamaan kepada bakal haji yang tersenarai menunaikan ibadat itu pada 2020, diikuti 2021 serta seterusnya, berdasarkan sistem pendaftaran berasaskan prinsip sebelum ini dalam memenuhi kuota jemaah yang diterima tahun ini.

Pengarah Urusan Kumpulan dan Ketua Pegawai Eksekutif TH, Datuk Seri Amrin Awaluddin berkata pihaknya sudah memulakan persiapan awal dengan mengambil kira pelbagai kemungkinan prosedur operasi standard (SOP) dan protokol kesihatan serta amalan norma baharu dalam pengendalian operasi haji tahun ini, sama ada di tanah air mahu pun di Tanah Suci.

“Kuota haji ditetapkan Kerajaan Arab Saudi sebelum ini adalah 0.1 peratus dari jumlah penduduk negara. Pada tahun 2019, kuota haji Malaysia adalah 31,600 orang.

“Namun pada tahun ini ibadat haji hanya dibenarkan untuk 1 juta jemaah sahaja mengambil kira kriteria penjagaan kesihatan, berbanding sekitar 2.5 juta jemaah pada tahun 2019,” katanya.

Terdahulu, Menteri di Jabatan Perdana Menteri (Hal Ehwal Agama), Datuk Idris Ahmad mengumumkan kuota haji Malaysia tahun 2022 yang diberikan Arab Saudi adalah 14,306 iaitu 45 peratus daripada kuota tahunan yang biasa diterima

Arab Saudi menetapkan kuota haji seramai satu juta jemaah bagi musim 2022 yang mana 85 peratus daripadanya untuk jemaah luar. Jumlah sejuta jemaah itu adalah 45 peratus daripada 2.5 juta orang pada 2019.

Idris berkata, kuota sebanyak 14,306 jemaah itu ialah penurunan daripada seramai 31,600 jemaah haji Malaysia yang dibenarkan untuk menunaikan Rukun Islam kelima itu, pada 2019.

Dua syarat yang ditetapkan ialah sudah divaksinasi dengan vaksin COVID-19 yang diiktiraf Kementerian Kesihatan Arab Saudi dan melakukan saringan COVID-19 72 jam sebelum berlepas.

Mengulas lanjut, Amrin berkata, TH telah memulakan persiapan awal dengan mengambil kira pelbagai kemungkinan prosedur operasi standard (SOP) dan protokol kesihatan serta amalan norma baharu dalam pengendalian operasi haji sama ada di tanah air atau di tanah suci.

“TH akan mengutamakan bakal haji yang giliran tunai haji mereka pada tahun 2020, diikuti giliran tunai haji pada tahun 2021 dan seterusnya 2022. Ini berdasarkan sistem pendaftaran haji berdasarkan prinsip yang dahulu didahulukan manakala rayuan haji melalui platfrom dalam talian THiJARI juga telah dibuka dengan keutamaan diberikan kepada rayuan mahram.

“TH ingin menasihatkan bakal jemaah supaya bersedia dengan dokumen-dokumen berkaitan termasuk sijil vaksinasi Covid-19 yang lengkap dan pasport antarabangsa,” katanya.


Vaksin ibarat tali pinggang keledar, kata pakar kesihatan awam

Vaksin berfungsi melawan jangkitan dan dapat mengurangkan risiko kompilasi, tetapi bergantung kepada tahap kesihatan tubuh seseorang, kata Pakar Kesihatan Awam, Fakulti Perubatan dan Sains Kesihatan Universiti Sains Islam Malaysia, Prof Madya Dr Mohd Dzulkhairi Mohd Rani.

Beliau memberi perumpamaan suntikan vaksin Covid-19 seperti memakai tali pinggang keledar ketika berada di dalam kenderaan di jalan raya.

“Vaksin ini menghalang kita daripada terkena jangkitan dan komplikasi yang teruk. Sama juga dengan tali pinggang keledar. Penggunaan tali pinggang keledar tidak menghalang kita daripada mendapat kemalangan jalan raya.

“Tetapi mereka yang memakai tali pinggang keledar, memandu dalam kelajuan yang sama, berlanggar dengan kenderaan yang sama, kaedah kecederaan yang sama didapati bahawa mereka yang tidak memakai tali pinggang keledar mendapat kecederaan yang lebih teruk daripada mereka yang memakainya.

“Jadi, vaksin melindungi seperti mana tali pinggang keledar walaupun tidak ada polis, kita telah terbiasa memakainya. Kita tidak tahu sama ada kita akan berjumpa dengan polis, atau terlibat dengan kemalangan kita tidak tahu tetapi insya-Allah tali pinggang keledar melindungi diri kita, begitu juga dengan vaksin,” katanya.

Beliau berkata demikian ketika menjadi panel pada Webinar Intelektual Negara 6 bertajuk ‘Vaksin: Sejauh Manakah Ia Mampu Menjadi Penyelamat’ yang disiarkan secara langsung di media sosial Pertubuhan Intelektual Negara, malam tadi.

Dr Mohd Dzulkhairi juga tidak menolak kemungkinan jika peratusan sasaran yang menerima suntikan vaksin tinggi, kadar kematian serta kadar penggunaan unit rawatan rapi (ICU) di seluruh negara dapat diturunkan.

Mengenai pelaksanaan prosedur operasi standard (SOP) Perintah Kawalan Pergerakan (PKP) beliau berkata, selagi negara tidak mencapai peratusan tertentu dalam soal pematuhan peraturan tersebut, kerajaan tidak mampu mengisytiharkan negara bebas wabak berkenaan.

“Kalau sudah berjaya dicapai angka tersebut, kerajaan boleh isytihar untuk kita buka pelitup muka, kemungkinan pada waktu itu mereka yang telah mendapat dua dos vaksin pun tidak perlu memakai pelitup muka dan boleh berkumpul ramai-ramai.

“Kita tunggu dan kita harap harinya akan sampai, kita doa agar harinya akan sampai, mungkin Syawal atau Ramadan tahun hadapan kita dapat sambut dengan lebih meriah lagi daripada tahun ini,” katanya.

Beliau mengingatkan masyarakat bahawa vaksin bertindak sebagai perlindungan terbaik untuk meningkatkan imunisasi badan dengan mengurangkan risiko dijangkiti Covid-19, bukan menjadi ubat.

Menteri Kesihatan Datuk Seri Dr Adham Baba berkata seramai 937,756 individu telah melengkapkan dua dos suntikan vaksin menerusi Program Imunisasi Covid-19 Kebangsaan setakat semalam.

Katanya, seramai 1,667,280 individu telah menerima dos pertama, sekali gus menjadikan jumlah keseluruhan pemberian dos pertama dan kedua di negara ini sebanyak 2,605,036 dos setakat semalam.


Kartel projek RM3.8 bilion tumpas, SPRM tangkap tujuh individu

Suruhanjaya Pencegahan Rasuah Malaysia (SPRM) melumpuhkan sindiket kartel tender projek kerajaan selepas menahan tujuh indvidu, termasuk ketuanya dalam operasi yang dijalankan tengah malam tadi, lapor Bernama.

Agensi berita itu memetik sumber memberitahu, kartel itu dilaporkan memonopoli sejumlah 354 tender beberapa kementerian serta agensi kerajaan di seluruh negara melibatkan projek berjumlah RM3.8 billion sejak 2014 hingga kini.

Sumber memaklumkan sindiket itu juga dipercayai bertindak menggunakan lebih 150 syarikat bagi memasuki tender atau sebut harga di kementerian serta agensi terbabit.

“Ketua sindiket mewujudkan 150 syarikat berbeza dengan menggajikan beberapa individu sebagai pengarah syarikat yang mana sebenarnya dimilikinya sendiri. Sindiket itu menyasarkan kepada projek penyelenggaran fasiliti dan projek pembangunan.

”Hasil risikan turut mendapati sindiket menggunakan nama beratus individu untuk membuka syarikat-syarikat di bawah naungannya. Setiap individu akan dibayar gaji bulanan dan komisen sebagai imbuhan bagi penggunaan nama dan butir-butir peribadi,” katanya.

Sumber berkata, dipercayai butir-butir kelayakan akademik dan kelayakan profesional bagi kebanyakan penama digunakan untuk menubuhkan syarikat adalah palsu.

Setiap syarikat juga dikatakan menggunakan penyata kewangan palsu untuk melayakkan mereka memasuki tender atau sebu tharga berkenaan.

Menurut sumber siasatan awal mendapati sindiket itu mendapat kerjasama ‘orang dalam’ bagi memastikan syarikat-syarikat di bawah kawalannya dibenar memasuki tender atau sebut harga selain memastikan salah satu daripadanya berjaya.

“Modus operandi kartel ialah dengan merasuah orang dalam bagi mendapatkan maklumat berhubung spesifikasi, harga siling, harga jabatan, jumlah penyertaan, kelayakan syarikat dan masa yang sesuai untuk menghantar borang tender atau sebut harga,” katanya.

Sumber memaklumkan syarikat terbabit kemudian akan memasuki tender mengikut harga yang berbeza-beza berdasarkan harga siling ditetapkan selain menggunakan taktik ‘mengepung harga’ apabila menyertai sesuatu tender.

Sementara itu, Ketua Pesuruhjaya SPRM Datuk Seri Azam Baki ketika dihubungi mengesahkan tangkapan.

“Kes disiasat di bawah Seksyen 17 dan 18 Akta SPRM dan kami tidak menolak kemungkinan lebih banyak tangkapan akan dilakukan dalam masa terdekat,” katanya.


Bajet 2023: Beraya tanpa duit KWSP

Kebenaran pengeluaran Kumpulan Wang Simpanan Pekerja (KWSP) secara bersasar masih diharapkan rakyat Malaysia sehingga kini disebabkan ramai yang terjejas pendapatan selain memerlukan wang bagi peruntukan pembukaan sekolah sesi baharu serta Hari Raya Aidilfitri.

Tanda pagar KWSP (#KWSP) menjadi sohor kini di platform tersebut meskipun tiada kelulusan pengeluaran diumumkan Perdana Menteri, Datuk Seri Anwar Ibrahim ketika membentangkan Belanjawan 2023 Malaysia Madani di Dewan Rakyat baru-baru ini.

Mana tidaknya, tahun lalu persiapan raya apabila masing-masing memperoleh manfaat pengeluaran duit Kumpulan Wang Simpanan Pekerja (KWSP).

Sepanjang sebulan berpuasa pada tahun 2022, masyarakat keluar membeli-belah di bazar, ekspo raya dan pusat beli-belah sekali gus tunai dendam berbelanja besar, berbuka puasa selain bercuti dan balik kampung beraya.

Semuanya begitu gembira sambut Syawal 2022 kerana hasil i-Sinar, i-Citra dan pengeluaran khas RM10,000 yang begitu mengujakan meskipun sedar mereka merisikokan simpanan hari tua.

Tahun ini, harapan disandarkan sekali lagi tetapi ketegasan Perdana Menteri tidak membenarkan lagi pengeluaran dana berkenaan membuatkan ramai yang kecewa, geram dan marah.

Kecewaan itu bukan dirasai golongan muda, tetapi mereka yang sudah matang dan berusia lebih 50 tahun, pastinya bersetuju kerana memikirkan kelangsungan hidup selepas mula bersara pada usia 60 tahun nanti.

Tidak dinafikan persediaan menyambut kedatangan bulan mulia, Ramadan dalam tempoh sebulan lagi dan seterusnya Syawal yang semestinya bakal melibatkan transaksi wang ringgit untuk pelbagai perbelanjaan pastinya akan memberi tekanan kepada mereka yang kurang berkemampuan dan memiliki kurang nilai simpanannya.

Alternatif terbaik adalah ukur badan di baju sendiri, berhemah dalam perbelanjaan kerana tanpa duit simpanan daripada KWSP atau sekadar berbelanja menggunakan duit gaji bulanan atau hasil berniaga atau simpanan.

Hari yang dinanti iaitu 1 Ramadan dan juga 1 Syawal akan tiba juga, raikan hari yang mulia itu kerana sebenarnya ia menuntut kita untuk terus bersyukur apabila masih dipanjangkan usia sehingga ke hari ini

Dalam pada itu, ramai yang faham tentang fungsi simpanan dalam KWSP. Nanum jika mereka tidak terdesak sudah tentu mereka tidak mahu menggunakan simpanan yang boleh memudahkan kehidupan selepas bersara.

Luahan betapa sukarnya melalui kehidupan ketika ini boleh disorot melalu laman Facebook ‘KWSP Pengeluaran RM10,000 One-Off’ dan ‘Pengeluaran KWSP 10K one off – luahan hati rakyat’.

Pengikut laman ini sangat berharap agar Kerajaan membenarkan pengeluaran simpanan mereka untuk kelangsungan hidup hari ini.

Kebanyakan mereka terdiri daripada kumpulan yang hilang pekerjaan, gaji dipotong, mendapat kerja baharu tetapi dengan gaji yang rendah berbanding pendapatan sebelum ini.

Ada peniaga yang memerlukan wang tersebut sebagai tambahan modal perniagaan. Ada yang memerlukan wang berkenaan bagi melunaskan hutang-hutang yang tertunggak.

“Saya pun sangat-sangat memerlukan duit. Masa PKP dua kali kena berhenti kerja. Sekarang kerja baru dapat gaji permulaan yang beza 70 peratus dari gaji dulu. Nak bayar kereta RM600, sewa bilik RM500, tol dan minyak RM300, hutang dengan member, duit mak abah. Tau-tau duit baki sebulan untuk makan cuma RM100 hidup di KL,” luah Mia Aulia.

“Baru dua bulan start balik bisnes, modal dah banyak keluar RM20,000. Covid lepas raya Cina, aduh. Takkan nak buat pinjaman lagi tambah hutang. RM10,000 one-off susah sangat ke nak luluskan. Makin susah hidup sekarang ini,” kata Mimi Rasaniyah.

Bagi mereka wang KWSP itu lebih bermakna untuk menyelamatkan kehidupan mereka yang sukar ketika ini berbanding simpanan hari tua yang entahkan panjang umur ataupun tidak.


UMNO parti haram jika RoS tolak pindaan perlembagaan: Laporan

Apapun pelan dan strategi yang akan diambil UMNO sekiranya Jabatan Pendaftaran Pertubuhan (RoS) tidak meluluskan pindaan perlembagaan parti itu, akan menjadi tidak sah.

Malah, Pensyarah Undang-undang Universiti Kebangsaan Malaysia Profesor Madya Salawati Mat Basir berpendapat UMNO akan menjadi pertubuhan haram jika RoS menolak pindaan perlembagaan itu, termasuk pindaan untuk menangguhkan pemilihan dalamannya sehingga enam bulan selepas Pilihan Raya Umum (PRU).

Beliau menambah dalam kes ini semua tindakan parti itu akan dianggap tidak sah.

“Sebenarnya, apa yang perlu dilakukan adalah mengikut peraturan RoS untuk menjadi halal semula,” katanya menurut laporan Utusan hari ini.

Beliau mengulas kenyataan Setiausaha Agung UMNO Datuk Seri Ahmad Maslan yang dilaporkan berkata parti itu mempunyai strategi alternatif jika RoS menolak permohonannya.

Jam terus berdetik untuk parti nasionalis Melayu itu kerana ia telah pun dibenarkan menangguhkan pemilihan dalaman selama 18 bulan tahun lepas akibat pandemik Covid-19.

Parti itu dikehendaki mengikut undang-undang untuk mengadakan pemilihannya menjelang 29 Disember tahun ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas PRU.

RoS mempunyai 60 hari sehingga 16 Julai untuk mengumumkan keputusan mengenai permohonan UMNO itu.

Seorang lagi pengamal undang-undang Datuk Adnan Seman memberitahu, UMNO masih berpeluang melakukan semakan kehakiman sekiranya RoS tidak meluluskan pindaan perlembagaan parti itu.

“Kalau tidak lulus, UMNO kena buat juga pemilihan sebelum Disember 2022 tetapi mereka masih boleh memfailkan semakan kehakiman bagi mencabar keputusan RoS.

“Tetapi, RoS kena ada sebab munasabah untuk tolak pindaan UMNO kerana mereka meluluskan pindaan perlembagaan MCA dan Gerakan sebelum ini. Jadi sudah ada kes terdahulu dan sudah tentu terpakai kepada parti lain,” katanya.

Namun, katanya, jika keputusan tetap tidak memihak kepada UMNO, beliau meminta RoS supaya memberikan ruang yang secukupnya kepada parti itu.

“UMNO perlu mengadakan pemilihan parti selewat-lewatnya pada Disember 2022, ada lima bulan, jadi apabila RoS membuat keputusan, jangan lengah-lengahkan, perlu diberi ruang sewajarnya untuk adakan pemilihan,” katanya.


70 pesakit Covid-19 meninggal semalam, 557 di ICU

Seramai 70 pesakit meninggal dunia akibat komplikasi Covid-19 di seluruh negara dalam tempoh 24 jam semalam, meningkat tujuh kes berbanding 63 kematian yang dilaporkan pada Isnin.

Jumlah terbaharu itu turut melibatkan 15 pesakit yang meninggal dunia sebelum dibawa ke hospital atau kategori ‘brought in death’ (BID), lapor Kementerian Kesihatan (KKM), hari ini.

Keseluruhannya jumlah kematian sejak wabak Covid-19 melanda negara awal tahun lalu hingga semalam meningkat kepada 29,045 kes, termasuk 5,879 dalam kategori BID.

Berdasarkan statistik KKM yang dikemas kini dalam laman sesawang COVIDNOW, Sarawak terus mencatat jumlah kematian tertinggi empat hari berturut-turut.

Semalam negeri itu merekodkan 18 kematian, termasuk empat dalam kategori BID, berbanding 20 kes yang dilaporkan pada Isnin. Jumlah keseluruhan kes kematian di Sarawak akibat Covid-19 kini naik kepada 1,370 pesakit.

Semalam, jangkitan baharu di negeri itu meningkat daripada 478 kes pada Isnin kepada 528 kes, menjadikan kumulatif positif sebanyak 241,781 kes dengan 233,299 daripadanya telah sembuh.

Sementara itu, Kelantan dan Selangor masing-masing mencatat 11 kes kematian, diikuti Pulau Pinang (lapan); Kedah (enam); Perak (lima); masing-masing empat di Johor dan Sabah; dan masing-masing satu di Pahang, Terengganu dan Kuala Lumpur.

Tiada kes kematian dilaporkan di Melaka, Negeri Sembilan, Perlis, Labuan dan Putrajaya, semalam.

Sementara itu, KKM juga memaklumkan jumlah kes aktif turun sebanyak 371 kes, daripada 67,233 yang dilaporkan pada Isnin kepada 66,862 semalam.

Daripada jumlah itu, 51,472 individu menjalani kuarantin di rumah, 8,988 ditempatkan di PKRC, 5,845 dirawat di hospital, dan 557 dimasukkan ke unit rawatan rapi (ICU) dengan 300 daripadanya memerlukan alat bantuan pernafasan.

Selangor kekal mencatat kes aktif tertinggi iaitu sebanyak 13,945 kes, dengan 11,264 menjalani kuarantin di rumah, PKRC (1,553), Hospital (1,036), dan ICU (92). Jumlah kes positif di negeri itu mencecah 715,008 dengan 692,904 pesakit sembuh dan 9,613 kes kematian.

Sejak awal tahun lalu hingga semalam jumlah kes positif di seluruh negara meningkat kepada 2,475,983 pesakit dengan 2,385,432 daripadanya telah sembuh.


Selepas pemimpin UMNO tak peduli, KJ terpaksa jumpa MIC minta kerusi

Menteri Kesihatan kerajaan sementara Khairy Jamaluddin hari ini (10 November 2022) mengaku meminta sendiri bertanding di Sungai Buloh sebagaimana dikatakan Presiden UMNO Datuk Seri Ahmad Zahid Hamidi, semalam.

Bagaimanapun, penyandang kerusi Parlimen Rembau selama tiga penggal itu berkata beliau tidak meminta kepada kepimpinan tertinggi UMNO, sebaliknya menemui Presiden MIC Tan Sri S A Vigneswaran, untuk berbuat demikian.

Menurutnya beliau terpaksa mengambil langkah sedemikian kerana tidak dipedulikan oleh kepimpinan tertinggi UMNO dan Barisan Nasional (BN), setelah menyerahkan kerusi Parlimen Rembau untuk ditandingi Timbalan Presiden UMNO Datuk Seri Mohamad Hasan.

“Saya tahu kena keluar dari kawasan Rembau. Ketika itu, saya tiada pilihan. Saya perlu melakukan sesuatu untuk diri saya. Jadi, saya mengambil inisiatif untuk (berjumpa) dengan Tan Sri Noh Omar (Pengerusi BN Selangor) dan Vicky (Vigneswaran).

“Tiada banyak kerusi (Parlimen), hanya dua tiga yang tinggal ketika itu. Jadi saya kata, tak apalah saya pilih Sungai Buloh. Bukannya dari awal saya pilih (untuk bertanding di Parlimen Sungai Buloh).

“Saya memang menunggu isyarat daripada pucuk pimpinan tetapi tidak ada apa-apa. Selepas satu per satu kerusi tidak lagi ‘available’, maka akhirnya saya ke sini (Parlimen Sungai Buloh).

“Saya tak nak panjangkan polemik dengan Presiden UMNO, sebab tidak elok bercakap melalui media… tetapi hakikatnya, saya tiada pilihan sebab pucuk pimpinan parti pun tidak memberi sebarang isyarat kepada saya untuk pergi ke mana-mana kawasan.

“Saya ditinggalkan begitu sahaja,” katanya kepada pemberita selepas mengadakan lawatan di SME Aerospace, di Sungai Buloh hari ini, menurut BH.

Semalam Zahid yang juga Pengerusi BN, mendedahkan Khairy yang meminta untuk bertanding di kerusi Parlimen Sungai Buloh.

Zahid yberkata, tiada siapa yang memaksa atau mendesak Menteri Kesihatan itu untuk bertanding di kawasan berkenaan.


PAS tapis calon PRN malam ini, syarat utama berakhlak Islam

Majlis Syura Ulama PAS sudah menerima senarai calon yang akan bertanding dalam 126 kerusi Dewan Undangan Negeri (DUN) pada pilihan raya negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan.

Proses tapisan dijangka dijalankan pada malam ini di Terengganu di mana kelayakan calon yang dikemukakan akan diteliti secara terperinci sebelum diluluskan untuk proses pemilihan.

Mursyidul Am PAS, Datuk Hashim Jasin berkata proses tapisan pada setiap calon yang bakal dipilih adalah mengikut keutamaan pada syarat dan kelayakan.

“Syarat atau kelayakan paling penting setiap calon yang dikemukakan itu mesti berakhlak mengikut landasan Islam yang sepatutnya dan tanpa mengira faktor usia itu, calon ini pastinya boleh diterima oleh rakyat.

“Namun perkara paling yang penting dikemukakan di sini adalah seseorang itu (kelayakan calon), mesti berakhlak Islam.

“Sekiranya tidak ada akhlak Islam, tidak sembahyang contohnya tidak akan diluluskan Majlis Syura,” katany, lapor BH.

Bagaimanapun Hashim berkata beliau tidak dapat mendedahkan peratusan calon muka baharu yang bakal diketengahkan oleh PAS kali ini kerana ia hanya boleh ditentukan selepas proses tapisan berkenaan dijalankan.

“Kita (Majlis Syura) hanya tentukan kelayakan calon sahaja manakala Perhubungan PAS negeri yang akan kemukakan calon dengan setiap DUN akan ada nama tiga calon yang mematuhi syarat-syarat ditetapkan parti.

“Majlis Syura akan meneliti setiap calon yang dikemukakan itu sebelum mempertimbang memilih mereka yang benar layak untuk bertanding dalam PRN di enam negeri itu,” katanya.


Kes gangguan seksual Ebit Lew di Mahkamah Majistret Tenom esok

Perbicaraan kes pendakwah Ebit Irawan Ibrahim Lew atau Ebit Lew melibatkan gangguan seksual akan bermula esok, 27 September hingga 30 September di Mahkamah Majistret Tenom.

Lew, 37, menghadapi 11 pertuduhan, antaranya didakwa mengaibkan kehormatan seorang wanita berumur 41 tahun dengan menghantar perkataan lucah ke nombor telefon mangsa melalui aplikasi WhatsApp antara Mac dan Jun tahun lepas.

Dia dituduh melakukan perbuatan itu mengikut Seksyen 509 Kanun Keseksaan yang membawa hukuman penjara sehingga lima tahun atau denda atau kedua-duanya jika sabit kesalahan.

Majistret Nur Asyraf Zolhani akan mendengar kes itu manakala pendakwaan akan dikendalikan oleh Timbalan Pendakwa Raya Azreen Yas Mohammad Ramli dan Adibah Saiful Bahari.

Barisan peguam Ram Singh, Kamarudin Mohmad Chinki, Timothy Daut, Kimberly Ye Wanchuin dan Chen Wen Jye akan mewakili Lew.

Pada Februari lepas, Lew mengaku tidak bersalah atas 11 pertuduhan berkaitan gangguan seksual dan dibebaskan dengan jaminan RM1,000 bagi setiap pertuduhan dengan dua penjamin.

Tenom merupakan sebuah daerah di pedalaman Sabah terletak kira-kira 145 kilometer arah selatan dari Kota Kinabalu. – Bernama


Najib jadi PM pertama dihukum penjara walaupun UMNO kembali jadi kerajaan

Ironinya keputusan mahkamah semalam yang mensabitkan Datuk Seri Najib Razak dihukum penjara berlaku semasa era UMNO kembali menjadi kerajaan selepas beberapa krisis politik tercetus sebelum ini.

Walaupun kes pendakwaan terhadap bekas Perdana Menteri (PM) itu bermula ketika era Pakatan Harapan (PH) memerintah tetapi hukuman dijatuhkan semasa UMNO dapat kembali memerintah di Putrajaya, ia satu fakta menunjukkan institusi kehakiman bebas dan tidak dipengaruhi oleh mana-mana parti politik.

Sebelum ini pelbagai persepsi dituduh terhadap UMNO sebaik parti itu kembali ke tampuk kuasa selepas Naib Presidennya, Datuk Seri Ismail Sabri Yaakob diangkat menjadi PM kesembilan bagi menggantikan Tan Sri Muhyiddin Yassin.

Ketika Ismail Sabri menjadi PM, walaupun terdapat tanggapan liar yang berpandangan kes Najib akan dibuang begitu sahaja, namun ia meleset sama sekali selepas mahkamah semalam bertindak membuat keputusan secara tegas dan mengikut lunas undang-undang yang ditetapkan.

Dakwaan UMNO mengawal insititusi mahkamah dan perundangan negara tidak tepat sekali, malah tiada sebarang campur tangan bagi menyelamatkan bekas Presiden mereka tersebut.

Bagaimanapun, spekulasi tercetus sehari sebelum keputusan Mahkamah Persekutuan membuat keputusan semalam, ia susulan satu mesyuarat tergempar yang dipanggil oleh Datuk Seri Ahmad Zahid Hamidi yang mengumpulkan Ketua-Ketua Bahagian di ibu pejabat UMNO.

Intipati perbincangan antara Ketua-Ketua Bahagian dengan Zahid didakwa berkisar kes Najib, tetapi ia dinafikan pemimpin tertinggi dan diperjelaskan ia hanya perbincangan melibatkan persediaan pilihan raya umum ke-15 (PRU-15).

Daripada satu sudut, UMNO mungkin dilihat kembali bersih selepas keputusan mahkamah memenjarakan Najib. Bagaimanapun persoalannya kini, adakah UMNO akan kembali kuat tanpa kehadiran Najib bersama di barisan hadapan?

Zahid sebelum memberi gelaran “Raja Media Sosial” kepada Najib kerana berjaya memulihkan parti itu dengan menggunakan kepakarannya dalam platform media baharu untuk mempengaruhi rakyat kembali mempercayai UMNO.

Najib banyak memainkan peranan dalam media sosial dalam memulihkan imej UMNO, kenyataan pendek dan sinisnya berjaya menawan hati semula rakyat yang suatu ketika dahulu menolak parti tersebut.

Dengan gelaran “Bossku”, Najib menjelajah ke pelosok negara untuk berkempen bagi memenangkan UMNO, ia ternyata berkesan semasa Pilihan Raya Negeri (PRN) di Sabah, Melaka dan Johor.

Banyak kredit diberikan kepada Najib kerana kemahirannya menggunakan Facebook dan lain-lain platform media sosial dengan sebaik mungkin untuk menarik sokongan rakyat kepadanya.

Malah pada suatu ketika, pembangkang yang suatu ketika dahulu dianggap menguasai media sosial juga tidak dapat mengatasi populariti Najib yang lebih jauh disukai rakyat.

Kehilangan Najib dalam Facebook pasti dirasai oleh penyokong fanatiknya.

Namun, apakah langkah seterusnya UMNO selepas Najib di penjara semalam?

Adakah Ismail Sabri akan terus berdepan tekanan daripada partinya untuk menyegerakan PRU-15 atau adakah Zahid akan mengambil langkah lebih agresif selepas ini?

Untuk rekod, Zahid seperti Najib juga berdepan puluhan pertuduhan di mahkamah dan hanya menunggu masa untuk dijatuhkan hukuman.

Adakah UMNO akan terus mendesak supaya PRU-15 diadakan segera sebelum Oktober ini?


Kes Covid-19 di Langkawi melonjak tiga kali ganda

Jumlah jangkitan baharu Covid-19 di Pulau Langkawi dalam tempoh 24 jam sehingga 12 tengah hari tadi melonjak tinggi, tiga kali ganda berbanding kes yang dilaporkan semalam.

Statistik terkini yang dikeluarkan Pejabat Kesihatan Daerah Langkawi menunjukkan 113 jangkitan baharu direkodkan dalam tempoh 24 jam itu, berbanding 35 kes semalam.

Berdasarkan statistik itu, semua enam mukim di pulau peranginan yang dibuka semula kepada pelancong pada 16 September lalu, merekodkan peningkatan kes baharu.

Dalam tempoh 24 jam itu juga, Langkawi merekodkan satu kematian menjadikan keseluruhanya 68 kes. Kes kematian itu membabitkan wanita berusia 59 tahun yang mempunyai sejarah komorbiditi.

Sehingga semalam, Langkawi merekodkan 400 kes aktif membabitkan 147 kes di Mukim Kuah; Kedawang (70 kes); Air Hangat (66 kes); Padang Matsirat (53 kes); Ulu Melaka (32 kes); dan Bohor (32 kes).

Pulau peranginan popular itu dibuka semula menerusi Projek Rintis Gelembung Pelancongan Domestik Langkawi bermula 16 September lalu dengan ribuan pelancong dalam dan luar negara mula berkunjung ke gugusan 99 pulau itu untuk beristirahat.

Pihak berkuasa khususnya melalui Kementerian Kesihatan (KKM) mengenakan syarat ketat kepada pelancong yang ingin masuk ke Langkawi, termasuk kebenaran kepada individu yang telah melengkapkan vaksinasi masing-masing.

Bagaimanapun, sehingga malam ini tiada maklumat sama ada kes baharu hari ini turut membabitkan pelancong atau hanya penduduk tempatan. Sejak 16 September hingga semalam, belum ada pelancong yang dijangkiti Covid-19 di pulau itu.

Sementara itu, penduduk Langkawi mulai bimbang dengan peningkatan kes baharu yang mungkin menyebabkan sektor pelancongan di pulau itu ditutup semula sebagaimana berlaku ke atas pusat peranginan Phuket di Thailand, yang dibuka kepada pelancong tetapi ditutup setelah kes meningkat.


Lembaga unggas itulah idea paling hebat UMNO, sindir Rafizi

Timbalan Presiden PKR Rafizi Ramli menyifatkan tindakan pemimpin UMNO memperlekehkan ideanya memperlihatkan parti itu semakin takut kerana mereka ketiadaan formula untuk menangani krisis makanan, inflasi dan kenaikan harga barangan.

Menurutnya kepemimpinan UMNO kelam-kabut mahu menutup malu apabila idea paling hebat yang datang daripada mereka hanyalah untuk menubuhkan Lembaga Unggas (Ayam) Negara bagi menangani krisis bekalan makanan yang menyebabkan harga barang naik melambung.

“Setiap kali saya bersuara, satu-satunya jawapan yang datang dari pimpinan UMNO ialah kononnya saya hanya tahu membentangkan formula-formula. Mereka memberi contoh bagaimana kononnya formula-formula ini tidak dapat dilaksanakan semasa Pakatan Harapan (PH) memerintah selama 22 bulan.

“Inilah satu-satunya sudut jawapan yang dibawa oleh Presiden UMNO, Datuk Seri Zahid Hamidi semalam dalam menjawab kritikan saya terhadap cadangan Lembaga Unggas (Ayam) Negara yang dibawa UMNO,” katanya dalam kenyataan hari ini.

Semalam, Zahid mempertahankan cadangan UMNO berhubung penubuhan sebuah lembaga bagi menangani kenaikan harga ayam dengan membidas semula kritikan Rafizi yang didakwanya tidak membantu menyelesaikan permasalahan rakyat.

“Kita semua masih ingat siapa Rafizi dan bermacam dakyah penipuan yang ditaburkan kepada rakyat sejak PRU13 lagi melalui kempen ‘Bina Semula Negara’ beliau.

“Rakyat perlukan solusi kepada permasalahan mereka. Rakyat tidak kisah tentang formula. Terutama sekali formula daripada Rafizi bersama PH sendiri tumbang selepas 22 bulan,” kata Zahid.

Mengulas lanjut, bekas Ahli Parlimen Pandan itu berkata komen Zahid itu menunjukkan cara bagaimana pimpinan UMNO akan cuba memperlekehkan sebarang idea penyelesaian daripada pihak lawan kerana mereka tahu mereka sebenarnya tidak ada idea.

“Lebih banyak mereka cuba memperlekehkan idea saya, lebih jelas ketakutan mereka.

Apabila mereka cukup takut dengan “formula-formula” saya sehinggakan beberapa pimpinan mereka bersuara serentak setiap kali saya mengutarakan idea penyelesaian, itu maknanya mereka mengakui (dalam diam) bahawa mereka tandus idea untuk mentadbir negara.

“Mereka bimbang sekiranya politik Malaysia berkisar mengenai idea – bukannya sentimen kaum, agama atau siapa yang berkuasa – mereka akan ditolak rakyat seperti yang berlaku dalam Pilihan Raua Umum Ke-14 (PRU-14),’ katanya.

Menjelas lanjut, rafizi berkata pada hakikatnya, UMNO kalah dalam PRU-14 atas dua sebab utama iaitu skandal rasuah terbesar dunia 1Malaysia Development Berhad (1MDB) yang melibatkan Presiden UMNO ketika itu, Datuk Seri Najib Razak, dan

Kedua katanya ialah segala dasar UMNO yang menyusahkan rakyat seperti pemotongan subsidi, pengenalan cukai-cukai baru seperti cukai barangan dan perkhidmatan (GS), rasuah dan sebagainya, yang tidak dapat dipertahankan apabila berdepan dengan pelbagai lontaran idea lain.

“Pimpinan UMNO juga lupa bahawa sedang mereka cuba memperlekehkan idea saya, rakyat sebenarnya tahu bahawa formula penetapan harga petrol dan diesel yang digunakan oleh tiga kerajaan berturut-turut diperjuangkan oleh saya sejak 2013 semasa Najib gigih mahu menghapuskan subsidi.

“Saya yakin rakyat menghargai pimpinan politik yang mengutarakan formula. Formula bermula dari idea dan formula yang dilaksanakan dengan baik akan menghasilkan penyelesaian. Tanpa idea dan formula, tidak akan ada penyelesaian.

“Sebab itu, kenyataan Zahid Hamidi tidak sedikit pun dapat menjawab asas bantahan saya kepada penubuhan lebih banyak lembaga yang menambah birokrasi serta membazirkan wang rakyat.

“Saya nasihatkan Zahid Hamidi dan UMNO mencari jawapan lain untuk berdepan dengan saya kerana jawapan “UMNO ada penyelesaian bukan formula” ini telah ditolak rakyat dalam PRU-14 yang lepas,” katanya.


Wanita hina Islam digari semasa dibawa ke mahkamah untuk didakwa

Seorang wanita yang ditahan pihak berkuasa kerana menghina Islam di kelab sebelum ini dibawa ke kompleks mahkamah dalam keadaan bergari untuk didakwa pagi ini.

Tertuduh berusia 28 tahun itu dijangka akan didakwa mengikut Seksyen 298A Kanun Keseksaan kerana menghina Islam, ia ekoran penularan video yang memaparkan seorang wanita melakukan aksi menghina agama Islam dalam sebuah kelab komedi di Taman Tun Dr Ismail (TTDI) sebelum ini.

Dua anggota polis mengiringi wanita tersebut yang memakai kot hitam dan baju kuning.

Teman lelaki wanita berkenaan berusia 38 tahun pula dipercayai akan didakwa di Mahkamah Sesyen Petaling Jaya pagi ini mengikut Seksyen 233 Akta Komunikasi dan Multimedia 1998.

Media sebelum ini melaporkan, wanita itu ditahan di Jalan Gasing, Petaling Jaya, Sabtu lalu dan direman empat hari sehingga hari ini, manakala teman lelakinya ditahan keesokannya serta direman tiga hari hingga tempoh sama.

Wanita tersebut sebelum ini mengaku berasal dari Kuala Kangsar, Perak, didakwa menghina Islam ketika membuat persembahan dengan mengeluarkan kata-kata yang tidak sepatutnya.

Dalam video berdurasi 54 saat itu, wanita terbabit mendakwa dirinya beragama Islam serta menghafal 15 juzuk al-Quran sebelum secara tiba-tiba menanggalkan baju kurung serta tudungnya hingga mendedahkan aurat.

Jabatan Agama Islam Wilayah Persekutuan (JAWI) juga menyatakan sedang menyiasat video itu, manakala Dewan Bandaraya Kuala Lumpur (DBKL) menggantung sementara secara serta-merta lesen kelab komedi itu susulan tular video berkenaan.


DAP sudah hilang arah dan semakin sombong, kata ADUN sahkan keluar parti

Ahli Dewan Undangan Negeri (ADUN) Elopura, Calvin Chong hari ini mengesahkan bahawa beliau mengambil keputusan untuk keluar daripada DAP, kerana kecewa dengan pemimpin parti, yang menurutnya tidak menghargai khidmatnya dalam parti itu.

Beliau mengakui berat hati untuk mengambil keputusan itu, namun terpaksa berbuat demikian kerana beliau mendakwa DAP Sabah kini bukan sahaja telah hilang arah, malah turut mengalami perbalahan dalaman di samping masalah komunikasi teruk antara pemimpinnya, lapor Bernama.

Bagaimanapun beliau mengakui masih belum menghantar surat peletakan jawatan kepada pucuk pimpinan DAP Sabah, tetapi akan berbuat demikian dalam masa terdekat.

“Sudah berapa lama saya berada di dalam DAP (sejak 2012) dan perasaan tersisih itu bukan hanya sekali berlaku, tetapi sudah beberapa kali, namun saya masih bersabar kerana saya di sini kerana rakyat dan saya akan sentiasa berjuang untuk rakyat,” katanya dalam kenyataan di sini hari ini.

Katanya ada juga pemimpin parti yang sudah tidak menginginkan beliau kekal dalam parti itu.

Chong berkata ketika ini beliau belum ada perancangan untuk menyertai atau berkerjasama dengan mana-mana pihak, sama ada di pihak pembangkang ataupun parti pemerintah, namun, akan terus berkhidmat sebagai ADUN Bebas.

“Saya masih sayangkan rakyat, terutama pengundi Elopura dan saya berterima kasih kepada semua yang menyokong serta membantu saya sebagai wakil rakyat,” tambahnya.

Sebuah portal berita lewat malam tadi melaporkan Chong, ADUN Sri Tanjong Justin Wong Yung Bin dan bekas senator daripada parti itu Adrian Lasimbang bertindak keluar parti, namun sehingga berita ini ditulis, Wong ketika dihubungi enggan mengulas statusnya dalam parti.

Sementara itu sumber terdekat memberitahu Pengerusi DAP Sabah Datuk Frankie Poon belum menerima sebarang surat peletakan jawatan daripada Chong, Wong dan Lasimbang.


Wahai Zahid! Sekarang siapa singa, siapa anjing?

Nampaknya ‘salakan amarah’ seperti yang ditulis Presiden UMNO, Datuk Seri Ahmad Zahid Hamidi dan ditujukan kepada Bersatu serta kerajaan Perikatan Nasional (PN), sudah berpatah balik kepada dirinya sendiri.

Ungkapan kata-kata Imam Syafie yang dipetik bagi menunjukkan beliau seorang yang banyak bersabar daripada menjawab apa yang didakwanya sebagai cercaan, hanya mainannya sahaja.

“Katakanlah apa yang kamu inginkan dalam mencela maruahku, maka diamku dari cercaan itu adalah satu jawapan… Bukanlah aku tidak memiliki jawapan, Akan tetapi apakah singa perlu melayan salakan anjing?”.

Itu kata-kata Imam Syafie yang dipetik Zahid dan dimuat naik di laman Facebook beliau pada 21 April lalu. Ia seolah-olah ingin menggambarkan dirinya tidak perlu menjawab apa-apa cercaan orang ramai terhadap dirinya.

Zahid juga menggambarkan beliau mempunyai jawapan terhadap tuduhan dan cercaan itu, tetapi tidak mahu menjawab kerana kedudukannya lebih besar.

Sebaliknya beliau menyifatkan pihak yang mencerca itu seperti seekor anjing berbanding dirinya yang digambarkan sebagai singa.

Itulah ‘lakonan’ yang cuba ditunjukkan kepada orang ramai, sedang sebenarnya amat berbeza dari segi realiti apabila beliau pula lebih banyak berkata-kata mencela maruah orang lain atau memburuk-burukkan kerajaan sedia ada.

Presiden UMNO, Datuk Seri Ahmad Zahid Hamidi memegang borang pencalonan bertanding jawatan Ketua Pemuda pada 9 Oktober 1996.

Sekadar kata-kata sahaja bagi menunjukkan beliau tidak mahu melakukan ‘dosa membawang’ sepanjang Ramadan ini, hakikatnya bertubi-tubi serangan dibuat kepada individu dan kerajaan, seolah-olah pada masa pentadbiran beliau bersama bekas Perdana Menteri, Datuk Seri Najib Razak, semuanya terbaik dan ‘bersih’.

Seolah-olah ketika mereka berdua menerajui pentadbiran Malaysia, semua perbelanjaan kerajaan dibuat dengan betul. Tidak ada sesen pun wang kerajaan, wang rakyat yang masuk ke poket mereka. Benarkah begitu? Tepuk dada tanya hakim.

Sekarang ini, boleh dikatakan setiap hari kiriman-kiriman dalam Facebook Zahid hanyalah ‘mainan kata” dan ‘salakan amarah’ kepada kerajaan PN dan Bersatu.

Pelbagai tuduhan dilemparkan daripada sebesar-besarnya hinggalah kepada saman dan kompaun yang dikeluarkan oleh kakitangan kesihatan kepada penjual buger pun yang disalahkan ialah kerajaan PN.

Kerajaan sekarang ini hanya diam sahaja terhadap ‘celaan-celaan’ yang dilemparkan Zahid, walaupun kerajaan mempunyai jawapannya.

“Bukanlah kerajaan tidak mempunyai jawapan, akan tetapi apakah singa perlu melayan salakan anjing?” Nah! siapa yag singa dan siapa pula yang anjing sekarang ini.

Hakikatnya, itulah wajah sebenar Zahid yang Tok Akhi kenali sejak beliau menjadi Ketua Penerangan Pergerakan Pemuda UMNO. Tok Akhi diperkenalkan kepada Zahid oleh seorang rakan wartawan, Allahyarham Hambali Latiff.

Siapa yang tidak tahu sejarah tikam belakang Tan Sri Rahim Tamby Chik yang ketika itu menjadi Ketua Pemuda UMNO yang akhirnya kalah kepada Zahid pada pemilihan 9 Oktober 1996.

Perlu diketahui, Zahid menang jawatan itu tiga tahun setelah Datuk Seri Anwar Ibrahim menang jawatan Timbalan Presiden UMNO sekali gus diangkat menjadi Timbalan Perdana Menteri.

Tok Akhi
Shah Alam


Permohonan Najib tangguh keputusan rayuan hukuman kes SRC ditolak

Tarikh keputusan bagi rayuan sabitan dan hukuman yang dikenakan terhadap Datuk Seri Najib Razak membabitkan kesalahan menyeleweng RM42 juta dana SRC International Sdn Bhd (SRC) kekal pada 8 Disember ini.

Keputusan mengekalkan tarikh keputusan tersebut dibuat selepas Mahkamah Rayuan menolak permohonan Najib yang mahu menangguhkannya kerana berada di Singapura pada tarikh sama itu.

Perkara itu dimaklumkan melalui surat yang ditandatangani Timbalan Pendaftar Mahkamah Rayuan Mohd Khairi Haron kepada Najib, firma guaman Tetuan Shafee & Co dan Timbalan Pendakwa Raya, Jabatan Peguam Negara.

Melalui surat berkenaan, menyatakan permohonan menangguhkan tarikh keputusan adalah tidak dibenarkan dan semua pihak dikehendaki hadir pada tarikh keputusan rayuan yang sudah ditetapkan sebelum ini.

Media semalam, melaporkan bahawa Najib memohon kepada mahkamah untuk menangguhkan tarikh keputusan rayuan berkenaan bagi mengetepikan sabitan dan hukuman terhadapnya.

Beliau memohon untuk menangguhkannya ke tarikh selepas 13 Disember kerana bekas perdana menteri itu perlu menjalani kuarantin di rumah sekembalinya dari Singapura.

Melalui surat kepada Pejabat Pendaftar Mahkamah Rayuan, Najib memohon supaya tarikh 8 Disember dilapangkan dan tarikh keputusan ditetapkan pada minggu seterusnya iaitu minggu 13 Disember hingga 17 Disember ini (atau mana-mana tarikh lain yang dianggap sesuai oleh mahkamah.

Permohonan itu dibuat kerana Najib selaku perayu akan berada di Singapura untuk melawat anak perempuannya Nooryana Najwa yang melahirkan anak kedua sehingga 5 Disember ini dan sejurus pulang, beliau diwajibkan untuk kuarantin kendiri selama tujuh hari.

Najib merayu keputusan Mahkamah Tinggi Kuala Lumpur pada 28 Julai tahun lalu yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh tuduhan pecah amanah jenayah (CBT), pengubahan wang haram dan menyalahgunakan kedudukan, membabitkan RM42 juta dana SRC.

SRC ialah subsidiari kepada syarikat pelaburan strategik negara, 1Malaysia Development Berhad (1MDB).

Hakim Mahkamah Tinggi Mohd Nazlan Mohd Ghazali menjatuhkan hukuman penjara 10 tahun ke atas Najib bagi setiap tuduhan pecah amanah dan pengubahan wang haram (masing-masing tiga tuduhan) serta penjara 12 tahun dan denda RM210 juta atau penjara lima tahun, bagi tuduhan menyalahgunakan kedudukan.

Bagaimanapun, beliau hanya perlu menjalani hukuman penjara selama 12 tahun selepas hakim itu memerintahkan kesemua hukuman penjara berjalan serentak.

Rayuan Najib akan diputuskan paneltiga hakim Mahkamah Rayuan diketuai Hakim Datuk Abdul Karim Abdul Jalil, yang bersidang bersama-sama Hakim Datuk Has Zanah Mehat dan Hakim Datuk Vazeer Alam Mydin Meera.


MRT laluan Putrajaya dibuka hari ini

Perkhidmatan Transit Aliran Massa (MRT) Laluan Putrajaya Fasa Satu yang dilaksanakan pada 2014 memulakan operasinya hari ini (16 Jun 2022), sekali gus membuka era baharu dalam sistem pengangkutan awam negara, khususnya di Lembah Klang.

Anggaran masa perjalanan dari Stesen MRT Kwasa Damansara ke Stesen MRT Kampung Batu adalah 24 minit.

Seperti MRT Laluan Kajang, MRT Laluan Putrajaya ini akan dikendalikan oleh Rapid KL.

Sempena pembukaan rasminya hari ini, kerajaan mengumumkan pemberian perkhidmatan percuma bagi semua pengangkutan awam di bawah kendalian RapidKL iaitu MRT, LRT, BRT, Monorel serta bas RapidKL selama sebulan bermula hari ini.

MRT Laluan Putrajaya Fasa Satu merangkumi 12 stesen dari Stesen MRT Kwasa Damansara ke Stesen MRT Kampung Batu memulakan operasinya jam 3 petang ini.

Sembilan stesen baharu yang dibuka ialah Damansara Damai, Sri Damansara Barat, Sri Damansara Sentral, Sri Damansara Timur, Metro Prima, Kepong Baru, Jinjang, Sri Delima dan Kampung Batu, manakala tiga stesen yang sebelum ini menjadi sebahagian daripada MRT Laluan Kajang ialah Kwasa Damansara, Kampung Selamat dan Sungai Buloh.

Ketiga-tiga stesen ini telah beroperasi sejak 2016 apabila MRT Laluan Kajang fasa satu dibuka.

Bagaimanapun, stesen berkenaan ditutup sejak Oktober tahun lalu bagi kerja-kerja pemindahan stesen untuk menjadi sebahagian daripada MRT Laluan Putrajaya yang baharu.

Stesen terbabit juga kini telah berjaya dipindahkan ke MRT Laluan Putrajaya dengan penumpang boleh bertukar antara tren MRT Laluan Putrajaya dan MRT Laluan Kajang di Kwasa Damansara.

Pertukaran tren ini amat mudah kerana penumpang hanya perlu berjalan melintasi platform untuk meneruskan perjalanan mereka.

Laluan baharu itu juga dihubungkan dengan perkhidmatan tren KTM di Sungai Buloh, Sri Damansara Timur (dengan Stesen KTM Kepong Sentral), dan Kampung Batu.

Di Kampung Batu, penumpang boleh meneruskan perjalanan ke pusat bandar Kuala Lumpur dengan pertukaran ke laluan KTM Komuter Batu Caves-Pulau Sebang.

Satu lagi alternatif ialah dengan menggunakan Bas Rapid KL No 173 untuk ke Lebuh Ampang, sementara perkhidmatan bas percuma Go KL Laluan Merah Manggis di Kampung Batu.

Sejumlah 13 laluan bas perantara akan memberi perkhidmatan kepada kawasan perumahan dan komersial yang terletak di dalam kawasan berhampiaran stesen, seperti Bandar Sri Damansara, Taman Ehsan, Taman Kepong dan Bandar Baru Selayang.

MRT Laluan Putrajaya Fasa Satu akan mempunyai 20 set tren dengan setiap set tren terdiri daripada empat gerabak dan boleh membawa seramai 1,200 penumpang.

Operasi tren adalah secara automatik sepenuhnya dan tidak memerlukan pemandu.

Pembinaan untuk fasa dua dari Kampung Batu ke Putrajaya Sentral sedang berjalan dengan lancar dan sudah berada pada tahap 98 peratus siap.


Semangat sambut Hari Kebangsaan itu baik tetapi cara tidak betul

Suasana sambutan Hari Kemerdekaan tahun ini dikatakan luar biasa. Hampir 200,000 peserta perarakan dan pengunjung memenuhi kawasan perbarisan dan perarakan sepanjang tiga kilometer meliputi Jalan Sultan Hishamuddin, Jalan Raja dan Jalan Raja Laut selain sekitar Jalan Tun Razak.

Dua tahun tidak dapat berhimpun akibat Covid-19, tahun ini Dataran Merdeka kembali bergegar selepas kali terakhir penganjuran Hari Kebangsaan di lokasi berkenaan pada 2017.

Lebih mengujakan apabila pengunjung memenuhi dataran seawal 5 pagi, malah hotel-hotel di kawasan berkenaan juga habis ditempah.

Kegigihan ibu bapa membawa anak-anak kecil, memakai baju Jalur Gemilang, hiasan tanjak dan tudung serta selempang bendera, cukup membuktikan semangat cintakan negara itu tebal.

Di sebalik kegembiraan rakyat dengan semangat patriotik yang ditunjuk masih ada segelintir menunjukkan sikap tidak merdeka mereka.

Mana tidaknya, perbuatan segelintir pengunjung memijak pokok dan tanaman hiasan sewaktu acara Perbarisan dan Perarakan Sambutan Hari Kebangsaan 2022 menyebabkan landskap persekitaran di situ rosak.

Gambar dan video keadaan pokok yang dilihat menyedihkan itu dimuat naik pada Facebook Dewan Bandaraya Kuala Lumpur (DBKL) sekali gus mengundang pelbagai reaksi daripada orang ramai.

Semangat menonton perarakan dan perbarisan itu bagus tetapi sikap tidak  mempedulikan persekitaran dan keindahan kawasan seharusnya tidak berlaku. Malah, kebanyakan mereka langsung rasa tidak bersalah merosakkan landskap yang disemai cantik.

Dalam pada itu, DBKL memaklumkan pihaknya mengalami kerugian kira-kira RM700,000 apabila landskap yang dihiasai oleh pokok bunga hiasan rosak pada sambutan Hari Kebangsaan, Rabu lalu.

Datuk Bandar Kuala Lumpur, Datuk Seri Mahadi Che Ngah berkata, kerosakan yang dialami sekitar Dataran Merdeka dan sepanjang perarakan itu berlangsung berkemungkinan kerana kehadiran pengunjung yang ramai.

Katanya, pada hari tersebut dianggarkan lebih 100,000 pengunjung memeriah sambutan tersebut dan ia merupakan rekod baharu dicatatkan DBKL.

“Kehadiran pengunjung yang begitu ramai semasa sambutan Hari Kemerdekaan lepas, beberapa landskap di kawasan sekitar Dataran Merdeka telah rosak. Kerugian dianggarkan lebih RM700,000.

“Saya rasa ini agak luar biasa dan mungkin rekod baharu (jumlah pengunjung) untuk Kuala Lumpur ketika sambutan Hari Kebangsaan,” katanya.

Mengulas lanjut, Mahadi berkata, pihaknya akan melakukan siasatan terperinci ke atas insiden tersebut dan pada masa sama akan mengeluarkan satu garis panduan supaya perkara itu tidak berlaku pada masa akan datang.


Puteri dan Wanita UMNO jemput pemimpin DAP, Pemuda kekal pendirian

Pemimpin DAP dijemput dua sayap UMNO, Wanita dan Puteri ke Perhimpunan Agung UMNO (PAU) 2023 hari ini walaupun Pemuda kekal dengan pendirian tidak mengundang rakan parti politik dalam kerajaan campuran.

Semasa pembukaan persidangan Wanita UMNO pagi ini, media melaporkan kehadiran Setiausaha Publisiti Kebangsaan DAP yang juga Timbalan Menteri Komunikasi dan Digital, Teo Nie Ching dan Ahli Parlimen Puchong, Yeo Bee Yin.

Manakala Perhimpunan Agung Pergerakan Puteri UMNO 2023 pula dihadiri Timbalan Ketua Kebangsaan Sosialis Pemuda DAP, yang juga Ahli Parlimen Bentong, Young Syefura Othman; Ketua Srikandi Keadilan, Anetha Pillai; Ketua Wanita Muda Amanah, Nurthaqaffah Nordin.

Turut dijemput pada Perhimpunan Agung Pergerakan Puteri UMNO itu ialah Ketua Biro Wanita Muda PBRS, Datin Stella Bolkin.

Difahamkan, Wanita dan Puteri UMNO menjemput  pemimpin parti dalam kerajaan campuran ke persidangan pergerakan sayap itu.

Sabtu lalu, Barisan Exco dan Ketua Pemuda UMNO negeri sebulat suara tidak menjemput wakil mana-mana parti lain dalam Kerajaan Perpaduan ke Perhimpunan Pemuda UMNO sempena PAU2033 pada 7 dan 8 Jun ini.

Ketua Pemudanya, Dr Muhamad Akmal Salleh berkata, keputusan itu dicapai menerusi undian yang telah dibuat.


Lima negeri catat peratusan keluar lebih 60 peratus setakat 4 petang

Lima negeri mencatatkan peratusan keluar mengundi melebihi 60 peratus setakat pukul 4 petang, demikian menurut Suruhanjaya Pilihan Raya (SPR).

Terengganu merekodkan peratusan keluar mengundi tertinggi iaitu 70 peratus diikuti Kedah (68 peratus), Pulau Pinang (67 peratus), Selangor (65 peratus) dan Negeri Sembilan (62 peratus).

Kelantan masih lagi rendah dengan peratusan keluar mengundi dicatatkan 56 peratus setakat 4 petang tadi.

Peratusan keluar mengundi bagi Pilihan Raya Kecil (PRK) Parlimen Kuala Terengganu yang dicatatkan setakat 4 petang tadi adalah 67 peratus.

Sebanyak 3,190 pusat pengundian yang mengandungi 17,048 tempat atau saluran mengundi sempena PRN di enam negeri, dibuka bermula 8 pagi tadi.

Turut dibuka ialah 41 pusat mengundi membabitkan 217 tempat atau saluran mengundi bagi PRK Parlimen Kuala Terengganu.


Bella demam, prosiding pengecaman saksi ditangguh

Pengecaman remaja perempuan sindrom down berusia 13 tahun yang dikenali sebagai Bella oleh saksi pendakwaan kelima, Yasmin Nahar Mahmood hari ini ditangguhkan berikutan remaja itu demam.

Bella yang menghidap sindrom down dijadualkan dipanggil pihak pendakwaan untuk melakukan sesi pengecaman terhadap tertuduh.

Namun dia dilaporkan demam dan tidak dapat hadir ke Mahkamah Sesyen untuk proses pengecaman terhadap tertuduh.

Timbalan Pendakwa Raya Nor Azizah Mohamad memaklumkan perkara itu kepada pemberita ketika mahkamah berhenti berehat.

Menurut Nor Azizah, penjadualan semula akan dibuat untuk remaja itu hadir ke mahkamah pada tarikh yang akan dimaklumkan kemudian.

“Sepatutnya Bella dan beberapa penghuni Rumah Bonda hadir ke mahkamah hari ini, tetapi disebabkan Bella demam maka pengecaman ditangguhkan. Kita nak buat pengecaman sekali gus untuk memudahkan saksi, Bella dan penghuni-penghuni lain,” katanya.

Pada ketika ini mahkamah sedang mendengar perbicaraan kes pengasas Rumah Bonda Siti Bainun Ahd Razali, yang didakwa mengabai dan menganiaya remaja berkenaan.

Prosiding di hadapan Hakim Mahkamah Sesyen Izralizam Sanusi diteruskan dengan pemeriksaan semula oleh pihak pendakwaan terhadap penghuni rumah kebajikan itu Yasmin Nahar, 19.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan dijalankan di hadapan Hakim Izralizam Sanusi.


Pemuda UMNO kata kekok sepentas dengan PH

Pemuda UMNO akui kekok berkongsi pentas buat pertama kali malam tadi dengan bekas seterunya dari Pakatan Harapan (PH).

Ketuanya, Dr Mohamad Akmal Salleh berkata UMNO tidak pernah berkongsi pentas dengan kerajaan PH sebelum ini di peringkat nasional.

“Ini adalah pentas pertama kita dengan PH di peringkat nasional yang bermula di Parlimen Permatang Pauh. Semestinya kekok, jika tak kekok itu saya rasa bohonglah. Ini kerana, kita tidak pernah kongsi pentas bersama kerajaan PH,” katanya, lapor Sinar Harian.

Beliau berkata demikian pada program Pentas Anak Muda Madani Pulau Pinang malam tadi yang turut dihadiri Ketua Angkatan Muda Keadilan (AMK), Adam Adli Abdul Halim; Naib Ketua Angkatan Muda Harapan, Young Syefura Othman dan wakil daripada Parti Amanah Negara (Amanah), Muhammad Faiz Fadzil.

Dalam pada itu, Ahli Dewan Undangan Negeri Merlimau berkata pada pilihan raya negeri (PRN) kali ini, tiada parti dianggap ancaman dan terpulang kepada rakyat untuk menilai parti yang benar-benar bagus untuk membawa suara mereka.

“Bagi kami tak ada parti yang ada ancaman termasuk Perikatan Nasional (PN), kita ada sistem demokrasi yang adil. Oleh itu, semua orang ada hak untuk bertanding dalam pilihan raya.

“Terpulang kepada rakyat untuk menilai parti mana yang benar-benar membawa suara dan membantu apabila mereka (rakyat) berada dalam masalah dan bukannya parti sekadar retorik semata-mata. Saya ucapkan semoga berjaya kepada semua parti yang bertanding,” katanya.


AS gesa rakyat keluar dari India

Amerika Syarikat (AS) hari ini menggesa rakyatnya keluar dari India secepat mungkin susulan peningkatan jangkitan Covid-19 di negara itu.

Pada masa sama AS juga mengeluarkan nasihat kepada rakyatnya supaya menangguhkan perjalanan ke India, kata Kedutaan dan Konsulat AS di India dalam satu kenyataan.

“Kes baharu dan kematian akibat Covid-19 telah meningkat mendadak di seluruh India mencapai rekod tertinggi. Infrastruktur ujian Covid-19 juga dilaporkan berkurangan di banyak lokasi.

“Hospital seluruh India dilaporkan menghadapi kekurangan bekalan oksigen, ubat-ubatan dan katil sama ada untuk pesakit Covid-19 atau tidak,” kata kenyataan itu.

Nasihat perjalanan tahap empat, adalah yang tertinggi dikeluarkan setakat ini, manakala tahap empat notis kesihatan pula dikeluarkan Pusat Kawalan dan Pencegahan Penyakit (CDC).

CDC menasihatkan rakyat Amerika yang mahu meninggalkan India untuk mengambil kesempatan daripada pengangkutan awam yang tersedia sekarang.

Gelombang kedua Covid-19 yang menular negara itu menyaksikan sekurang-kurangnya 300,000 orang positif setiap hari selama tujuh hari berturut-turut.

India kini berada di kedudukan kedua di belakang Amerika Syarikat (AS) dengan 32.1 juta kes, sementara jumlah kematiannya di tempat keempat di belakang AS, Brazil dan Mexico, yang semuanya telah melepasi angka 200,000. – Agensi


Kita tidak ada masalah dengan PM asalkan PRU tahun ini juga: Zahid

Datuk Seri Ahmad Zahid Hamidi sekali lagi mengulangi gesaan kepada Perdana Menteri Datuk Seri Ismail Sabri Yaakob supaya membubarkan Parlimen dan mengadakan pilihan raya umum ke-15 (PRU-15) secepat mungkin.

Presiden UMNO itu berkata mesej yang disampaikan sudah jelas supaya PRU-15 diadakan pada tahun ini juga dan Ismail Sabri yang juga Naib Presiden parti kena cepat mengadakan PRU-15 dan tidak boleh menunggu lama lagi.

“PM (Perdana Menteri), signal loud and clear (terang dan jelas), sekarang sudah tiba masanya.

“Saya dengan PM bersama-sama ‘top five’ sudah bincang beberapa kali, saya nak beritahu PM kena cepat jangan tunggu lagi,” katanya semasa pelancaran jentera Pemuda Barisan Nasional (BN) hari ini.

Menurut Zahid, mereka tidak boleh menunggu lama lagi kerana pembangkang sedang bekerja keras menabur fitnah dan tohmahan kepada UMNO dan BN.

“Kerana disana penghasut-penghasut (pembangkang) sedang bekerja keras, mereka buat pelbagai fitnah… jangan tunggu kebencian terus menyimbah kita,” katanya lagi.

Zahid juga berharap selepas Ismail Sabri pulang dari menghadiri Perhimpunan Agung Pertubuhan Bangsa-Bangsa Bersatu ke-77 (UNGA) di Newy York nanti dapat mengambil keputusan yang sepatutnya berhubung tarikh untuk mengadakan PRU-15 nanti.

“Beliau (Ismail Sabri) akan ke UNGA, cari lah ilham disana… Selepas balik buat lah apa patut kepada kita semua,” katanya lagi.

Dalam pada itu, Zahid juga berkata hubungannya dengan Ismail Sabri tidak mempunyai masalah seperti yang didakwa segelintir pihak, namun memberitahunya ia akan bermasalah sekiranya PRU-15 tidak diadakan pada tahun ini juga.

“Kita tidak ada masalah peribadi dengan PM asalkan pilihan raya dibuat tahun ini juga,” katanya lagi.

Terdahulu, Ismail Sabri dalam ucapannya memberitahu tarikh PRU-15 sudah semakin hampir dan tinggal sedikit lagi hendak diputuskan.

“Bila tarikh PRU-15? Saya dengan Presiden (Zahid) akan putuskan… tapi percaya lah, sikit lagi tidak lama dah,” kata Ismail Sabri yang juga Naib Presiden UMNO.

Sebaik ucapan tersebut, hadirin yang hadir di Stadium Titiwangsa bersorak ‘bubar, bubar’ dan Ismail Sabri menenangkan dengan berkata beliau mendengar suara akar umbi.

Jelasnya lagi, keputusan untuk menentukan tarikh PRU-15 akan dibincang dalam kalangan ‘top five’ UMNO yang turut berada dalam program tersebut.

“Lima-lima ‘top five’ UMNO ada disini dan dalam waktu terdekat kita akan jumpa bincang benda (PRU-15) ini,” katanya lagi.

Semalam, Setiausaha Agung UMNO, Datuk Seri Ahmad Maslan mengumumkan perbincangan tarikh PRU-15 melibatkan ‘top five’ UMNO akan diadakan pada 30 September.

Ahmad dalam satu kenyataan ringkas memberitahu perbincangan tarikh PRU-15 itu yang sepatutnya berlangsung esok ditangguhkan pada 30 September.

Dalam kenyataan sama, perbincangan tarikh PRU-15 itu akan berlangsung semasa mesyuarat Majlis Tertinggi (MT) UMNO yang berlangsung pada malam sama.

Ahmad berkata tarikh awal mesyuarat itu ditangguhkan kerana Ismail Sabri perlu menghadiri majlis rasmi di Bangi.

Terdahulu, Ismail Sabri telah memaklumkan kepada pemberita mengenai penangguhan itu pada Khamis.

Menurutnya, perjumpaan itu akan dimulakan dengan pertemuan lima pemimpin tertinggi, diikuti biro politik dan seterusnya MKT.

Lima pemimpin tertinggi itu adalah Presiden Zahid, Timbalan Presiden Datuk Seri Mohamad Hasan dan tiga Naib Presiden – Datuk Seri Khaled Nordin, Datuk Seri Mahdzir Khalid dan Ismail Sabri sendiri.


Ketua Pemuda MIC Selangor sahkan keluar parti: Laporan

Ketua Pemuda MIC Selangor P Punithan mengesahkan keputusannya keluar parti tersebut hari ini.

Punithan dipetik laporan media berkata surat peletakan jawatan dan keluar parti sudah dihantar kepada Presiden MIC, Tan Sri SA Vigneswaran bertarikh hari ini, ia selepas seorang Senator MIC, Datuk C Sivarraajh sebelum ini yang juga mengambil langkah sama.

Dalam surat itu, Punithan berkata dia melepaskan jawatan sebagai Ketua Pemuda MIC Negeri Selangor dan Ketua Pemuda MIC cawangan Bandar Baru Batang Berjuntai (Kuala Selangor) berkuatkuasa serta-merta.

“Setelah berkhidmat dan menjawat pelbagai jawatan di bawah MIC selama 15 tahun hari ini saya membuat keputusan yang berat untuk meletakkan semua jawatan saya dalam MIC.

“Menerusi surat ini, saya ingin menyampaikan ucapan terima kasih yang tidak terhingga kepada semua pimpinan MIC Pusat, Negeri, Bahagian dan Cawangan di seluruh Negara serta rakan-rakan yang bersama saya sehingga ke hari ini.

“Saya percaya saya telah memberikan khidmat yang terbaik serta komitmen yang tinggi dalam 15 tahun saya berkhidmat bersama MIC,” katanya dalam surat itu.

Menurut laporan Malaysiakini, Punithan mengesahkan telah meninggalkan parti itu.

Saya mengesahkan keluar dari MIC. Namun, keputusan tidak terkait dengan saudara Sivarraajh atau mana-mana pihak.

“Keputusan ini adalah keputusan peribadi saya.

“Saya berharap MIC akan terus menjadi suara masyarakat India di bawah kerajaan perpaduan ini,” katanya dipetik laporan.

Punithan pernah memegang jawatan Ahli Jawatankuasa MIC Pusat (CWC) serta pernah menjawat jawatan sebagai setiausaha Pemuda MIC Kebangsaan dan ketua penerangan Pemuda MIC Kebangsaan.